Оч қоринга ейиш мутлақо тақиқланадиган 7 маҳсулот » "Kattaqo'rgon haqiqati" газетаси\nSalomatlik 08-дек, 13:00 347 0\nЙогуртдан тановулидан асосий мақсад нима? Ундаги фойдали бактериялар овқат ҳазм қилишга ёрдам беради. Агар ушбу зарур бўлган митти кўмакчилар овқатланишдан олдин танага кирса, улар шунчаки агрессив меъда шираси билан сўрилиб кетади ва бундан наф бўлмайди. Яъни, оч қоринга йогурт ейиш хавфли эмас, шунчаки бефойда. Уни фақатгина овқатдан кейин истеъмол қилиш керак.


Сочи сайловлари Медведев учун синов\nКузатувчилар фикрича, Сочидаги сайлов президент Медведевнинг сиёсий рақобатчилик юзасдан қилган баёнотларида қанчалик собит эканини кўрсатувчи илк синов ҳисобланади.\n2014 йилда қишки Олимпия ўйинларига мезбонлик қиладиган Сочи шаҳри ҳокимлиги учун сайлов Россия демократиясини синовдан ўтказмоқда.\nРоссиянинг Қора денгиз соҳилидаги Сочи шаҳрида яшовчи фуқаролар якшанба куни шаҳар ҳокимини сайлаш учун овоз берди.\nМухолифат фикрича, Кремл сайловда иштирок этаётган 6 номзод орасида иқтидордаги “Ягона Россия” партияси илгари сурган номзод, шаҳарнинг ҳозирги ҳокими Анатолий Пахомовга ошкора ён босмоқда.\n2014 йилда қишки Олимпия ўйинлари бўлиб ўтадиган Сочи шаҳри ҳокимлиги учун 6 номзод курашмоқда. Дастлаб, Сочи шаҳар ҳокимлиги учун 26 номзод ариза топширган ва сайлов комиссияси улардан 6 нафарини қолдирган эди. Эндиликда номзоди қабул қилинмаган шахслар сиёсий босим остида сайловдан четлаштирилганини айтиб, даъво қилмоқдалар.\nШаҳар ҳокимлиги учун номзодлар орасида эса россиялик таниқли шахслар, жумладан, машҳур балерина Анастасия Волочкова ва россиялик мултимиллионер Александр Лебедевлар ҳам бор эди.\nРоссия мухолифати сайловда қатнишиш имкони берилган 6 номзод орасида бўлган Сочи шаҳрининг ҳозирги мэри Анатолий Пахомов ғалаба қозониши мумкинлигидан хавотирда. Мухолифат фикрича, Кремл амалдаги “Ягона Россия” партияси илгари сурган номзод Пахомовни мэрлик лавозимида қолдиришни кўзламоқда.\nБундан ташқари, муҳолифат Сочи шаҳри мэрини ўз ваколатини суистеъмол қилиб, давлат идоралари, корхоналари ходимларини унга овоз беришга мажбур қилганликда айбланмоқда. Мухолифат фикрича, Пахомов маҳаллий янгиликлар тармоғини эгаллаб олган, сиёсий эълонлар, палакатлар тарқатишни тақиқлаган.\nБу сайлов Россия президенти Димитрий Медведев ҳокимиятга келгандан буён такрорлаб келаётган сиёсий рақобатчилик ҳақидаги ваъдасида қанчалик собитлигини кўрсатувчи илк синов сифатида баҳоланмоқда.\nМосквада фаолият юртадиган Карнеги жамғармаси сиёсий таҳлилчиси Николай Петров Сочидаги сайловнинг аҳамиятли жиҳати тез орада бу шаҳарнинг қишки Олимпия ўйинларига мезбонлик қилишидир, дейди.\n- Сочи шаҳрига Россиянинг учинчи пойтахти, деб қаралади. Чунки ёз вақтида бош вазир ва президент кўп вақтини Сочида ўтказади ва кўпчилик расмий тадбирлар шу шаҳарда бўлади. Шунинг учун ҳам шаҳарга эътибор катта. Бироқ, 2014 йилда Сочи шаҳрининг қишки Олимпия ўйинларига мезбонлик қилиши боис, иқтисодий бўҳронга қарамай, бу шаҳарга катта маблағ ажратилди. Шу маблағга эгалик учун ҳозирданоқ катта мусобақа бошланган,- дейди москвалик таҳлилчи.\nТахминан, 6 миллирад АҚШ долларига тенг бўлган давлат бюжети билан 2014 йилги Қишки Олимпия ўйинларини ўтказиш лойиҳаси бош вазир Владимир Путиннинг диққат марказида турган лойиҳалардан бирига айланди.\n"Бугунги сайловда ғалаба қозонган шахс эса ана шу маблағ эвазига амалга ошириладиган жуда йирик қурилиш лойиҳалари устидан назоратни қўлга киритади", деб ҳисоблайди москвалик таҳлилчи Николай Петров.\n-Сочидаги олимпия ўйинлари чоғида ким ўнг қўл вазифасини бажариши бош вазир Путин учун жуда муҳим. Бу лойиҳани Путин шахсан назорат қилмоқда. Шу боис шаҳар ҳокимлигига муҳолифатга алоқаси бўлмаган ва Кремлга мойил шахснинг келиши раҳбарият учун жуда муҳимдир,- дейди Москвадаги Корнеги жамғармаси сиёсий таҳлилчиси.\nСайловни кузатаётган россиялик мухолифат етакчилари овоз бериш чоғида қонунбузарлик ва қаллобликлар бўлганини айтмоқда. Жумладан, овоз бериш варақасини сайлов қутисига ташлаб чиққан мухолифатдаги Коммунистлар партиясидан номзод Юрий Жагания Сочи шаҳар ҳокимлиги учун бораётган сайловга “юз фоиз товламачилик”, деб баҳо берди.\nСочи шаҳрида ўтаган якшанба кунги сайлов маҳаллий вақт билан кечки соат 8 га қадар давом этди. Дастлабки натижалар душанба куни маълум бўлиши кутилмоқда.


ЭНГ ИЛҒОРЛАР САРАЛАНАР ПАЛЛА Жиззах вилоятидаги Мудофаа вазирлигига қарашли «Фориш» тоғ дала-ўқув майдонида ҳар йили анъанавий тарзда ўтказилаётган Ўзбекистон Қуролли Кучлари миқёсидаги «Энг илғор мутахассис» кўрик-танловининг республика босқичи бўлиб ўтмоқда.\nХИТОЙ ДЕЛЕГАЦИЯСИ ТАШРИФИ Қуролли Кучлар академиясига Хитой Халқ Республикаси Миллий мудофаа университети раҳбари Чу Шанг Жин бошчилигидаги делегациянинг ташрифи икки мамлакат ўртасидаги ҳарбий ҳамкорлик алоқаларини янада мустаҳкамлашга хизмат қилади.\nШАШТИ ТОҒЛАРДАН БАЛАНД... Ўзбекистон Республикаси Мудофаа вазирлигида олиб борилаётган ислоҳотлар натижасида армиямиз янгича имижга эга бўлди. Тоғ тайёргарлиги бўйича Қозоғистон ҳарбий хизматчилари билан ҳамкорликда ўтказилган навбатдаги амалий ва тактик машғулотлар шулар жумласидандир.\nЭНГ БАЛАНД ЧЎҚҚИДА ҲИЛПИРА МАҒРУР! ...Юртни ёв босди. Қалбида Ватанига бўлган муҳаббати бор эркагу аёл, ёшу қари қўлига қурол олиб, жанггоҳга ошиқди. Олдга бошловчи куч эса қалблардаги ор-номус! Ватан ишқи кишини мана шундай мард, жасур ва қўрқмас қилиб қўяди.\nХАЛҚАРО ОЛИМПИАДАГА САРАЛАШ Ўзбекистон Қуролли Кучлари академиясида олий ҳарбий таълим муассасалари курсантлари ўртасида инглиз тили бўйича халқаро олимпиаданинг республика босқичи ўтказилди.\nҲАРБИЙ ИНСОНШУНОСЛАР МАЛАКА ОШИРМОҚДА Бизда касаллик жондан ўтиб, суякни зирқиратганидан сўнг шифокорга мурожаат қилинганидек, инсоннинг ахлоқий-руҳий ҳолати издан чиққандагина психологга мурожаат қилинади. Аслида эса кишиларнинг психолог ҳузурида вақти-вақти билан бўлиб туриши ўз соғлиғига бўлган эътиборидан дарак.\nЕЛКАМГА САНЧИЛГАН ХАНЖАР Дарахтлар оралаб кетар эканман, сарғайган барглар йўлимга поёндоз бўлади. Тўкилган баргларни кўриб, умримиз ҳам шундай ўтиб кетяпти, деб ўйлайман. Аммо сарғайиш насиб қилмай, баҳорнинг аёвсиз шамолидан қанчалаб куртаклар хазон бўлади.\nСИЁСИЙ ЖАРАЁНДАГИ ЎЗГАРИШЛАР – сайлов қонунчилиги такомиллашувининг муҳим асоси Демократик талабларга ва умумэътироф этилган халқаро меъёрларга жавоб берадиган, фуқароларнинг давлат ҳокимияти вакиллик органларига эркин сайлаш ва сайланишга оид конституциявий ҳуқуқи кафолатларини таъминлайдиган миллий сайлов тизими яратилди.\n«ИККИТА ХАЛҚ АРТИСТИНИ ВОЯГА ЕТКАЗГАН МУНИСИМ, МУШТИПАРИМ БОР ЭДИ...» Бугун хизмат вазифаси сабаб, волидаи муҳтарамасидан олисда бўлган азамат инсонларга мўътабар онажонларини эслатиш, хотирлаш имконини беришни ният қилдик. Ўзбекистон ва Қорақалпоғистон халқ артисти Ёдгор Саъдиевнинг фикрлари ҳам айнан она ҳақида...\nНАМУНА БЎЛМОҚ – РАҒБАТ ОЛМОҚ Ўзбекистон Республикаси Мудофаа вазирлиги миқёсида «Энг намунали ҳарбий шаҳарча» кўрик-танловининг якуний босқичи ўтказилмоқда. 1-30 ноябрь кунлари давомида танловнинг республика босқичи ғолиби аниқланади.


18.09.2020 17:30 0 1785\nЛионель Мессининг Аргентина термасига чақирилиши «Барселона»га бош оғриқ бўлиши мумкин. Агар футболчи 8 ва 13 октябрь кунлари Эквадор ва Боливия билан бўлиб ўтадиган ўйинларда иштирок этса, у ҳолда 25 октябрь куни Испания чемпионати доирасида «Реал» билан учрашувни ўтказиб юборишига тўғри келади.\nЧунки Испания ҳукумати талабига кўра, Жанубий Америкадан келадиганлар 14 кунлик карантинни ўташи шарт. Дейлик, Месси Каталонияга 14 октябрь куни етиб келадиган бўлса, у ҳолда ноябрнинг охирларидагина жамоадошларига қўшилиши мумкин. Шу тариқа у «Хетафе» (18 октябрь), «Реал» (25 октябрь) ва «Алавес» (1 ноябрь) билан ўйинларни ўтказиб юборади.\nТаъкидланишича, «Барселона»нинг расмий вакиллари ушбу вазиятни Аргентина федерацияси билан ҳал қилишга уринмоқда. Негаки, терма жамоа бош мураббийи Лионель Скалони 33 ёшли ҳужумчининг ЖЧ-2022 саралаш ўйинларида миллий терма жамоа сафида ўйнашини талаб қилмоқда.\nРеал Барселона аргентина терма жамоаси Лионель Месси\nСпорт 28/10, 07:35


Қиморга тикилган, оёғи синдирилган, боласи туширилган: Эрининг зўравонлигига учраган ўзбек шоу-бизнесидаги аёллар — видео - ShouBiz.uz\nЮлдузлар 14:20 | 6.6.22\nҚиморга тикилган, оёғи синдирилган, боласи туширилган: Эрининг зўравонлигига учраган ўзбек шоу-бизнесидаги аёллар — видео\nҚуйида улар ҳақда маълумот берилади\nРежиссёр Санжар Маткаримов томонидан унинг собиқ турмуш ўртоғи, хонанда Рухшонага етказилган енгил тан-жароҳати ва жабрланувчининг шахсий сирини унинг розилигисиз қонунга хилоф равишда тарқатиб, шахсий ҳаёт дахлсизлигини қасддан бузгани учун унга икки йил-у, бир ойга озодликдан чеклаш жазоси тайинланди. Бундай ҳолат фақатгина Рухшона билан содир бўлмаган. Ўзбек шоу-бизнесидаги бир қанча актриса ва хонандалар шундай таҳқирлашга учраган. Қуйида улар ҳақда маълумот берилади.\nЎзбекистонда хизмат кўрсатган артист Милена Мадмусаева «O’zim» кўрсатувига берган интервьюсида турмуш ўртоғининг рухсатисиз кўчага чиқмагани ҳақида гапирган. Хонанданинг эрига унинг давлат тадбирларидаги иштироки ёқмаган. Шундай тадбирларга Миленани чақириб, эрига қўнғироқ қилишганда, у боролмаслиги айтган. Бу гапни хонанда ажрашгандан сўнг эшитган.\n«Турмуш ўртоғим айтган ишни қилардим. Ҳатто санъатдан кетасан, деса ҳам рози бўлгандим. Уйдан чиқишимга рухсат бермагунига қадар остона ҳатлаб кўчага чиқмасдим. Давлат тадбирларида иштирок этишим у инсонга унчалик ёқмасди. Бирдан давлат тадбирларига ҳам чақирмай қўйди. Кейинчалик билсам бирга яшаган пайтимизда турмуш ўртоғимга қўнғироқ қилишса ‘Милена касал боролмайди, юролмаяпти’, деган гапларни айтган экан. Аммо мен ҳомиладор аҳволимда тўйларга борардим», — дейди у.\nХонанда қайнасини онаси каби яхши кўришга ҳаракат қилган. Бироқ у келинлик уйида ўзини бегонадек ҳис этган. Турмушидан сўнг 10 ой давомида операчи бу ҳақда ота-онасига индамаган. Олти ойлик ҳомиладорлигида кечқурун ота-онаси билан гаплашиш учун эридан рухсат сўраган. У эса Миленага улар ҳақида гапирмаслигини таъкидлаган.\n«Қайнанамнинг кўзига ҳеч қачон тик қарамаганман. Уни онамдек яхши кўришга ҳаракат қилганман. Аммо мен келин сифатида у уйда бегона эдим. У уйда худди ўзимни бўрилар орасига тушиб қолгандек ҳис қилганман. 10 ой турмушим бузилмаслиги учун чидадим ва бу ҳақида ота-онамга айтмадим. Олти ойлик ҳомиладорлик пайтимда кечаси ота-онамни соғиниб, тонгда уларга қўнғироқ қилишимга рухсат беришини сўраганман. ‘Ота-онанг ҳақида гапирма ва мен гапираётганда тик туриб эшит’, деган. Шунда ҳаво етмай ташқарига чиққанман. Ҳаво совуқ, қор ёғаётган пайт эди. Уч соат ташқарида юриб уйга кирдим. Юзимни ювсам совуқдан бир томонга қийшайиб қолганини пайқадим. Тонг отиши билан машинамга ўтириб, ота уйимга кетдим. Турмуш ўртоғим ота-онамдан кечрим сўради, бир муддат яхши яшадим. Аммо барибир қайнонамнинг ота-онамга нисбатан адовати сақланиб қолганди. Сабабини билолмасдим», — дейди хонанда.\nМилена Мадмусаева фарзандли бўлганидан кейин ҳам оиладаги вазият ўзгармаган. Ўша уйда қолса ҳаёти фожиали тугашидан қўрқиб, операчи ота уйига қайтган. Унинг тўрт ёшли қизи ҳалигача отаси кимлигини билмайди.\n«Фарзандли бўлганимдан кейин ҳам вазият ўзгармади. Бу оилада нафақат турмуш ўртоғимга, балки унинг яқинларига ҳам керак эмаслигимни англадим. Бу ерда қолсам ҳаётим фожиали якун топишидан қўрқиб, ота уйимга кетдим. Бир ойдан сўнг турмуш ўртоғимга қўнғироқ қилиб, ‘Қизимиз сизнинг ҳам фарзандингиз, уни истаган пайтда кўришингиз мумкин’, дедим. У эса ‘Ота уйингда яшаса қизим эмас’, деди. Мана қизим тўрт ёшдан ошдики, ҳалигача отаси кимлигини билмайди», — дейди Милена Мадмусаева.\nАктриса Замира Бешимова биринчи эри билан оила қуришни истамаган ва рад жавобини берган. Бироқ тақдир сабаб улар оила қурган. Замира Бешимованинг эри уни тўйдан сўнг умуман кўчага чиқармаган. Онаси билан гаплашишини истамаган. Актриса онасининг туғилган кунига борганида ундан жаҳли чиқиб, урган ва оёғини синдирган.\n«Аслида биринчи турмуш ўртоғим билан оила қуришни истамаганман. ‘Биз бир-биримизга мос эмасмиз’, деб рад жавобини бергандим. Аммо тақдир экан, барибир ўша инсон билан оила қурдим. У инсонни тушуниб бўлмасди. Чунки тўйдан кейин мени умуман ташқарига чиқармай қўйган. Ҳатто, чиқинди ташлашга ҳам, дом тагидаги дўконга чиқишимга ҳам рухсат бермасди. Онам билан эса умуман гаплашишимни истамасди. Ўғлим олти ойлик бўлганида онамнинг туғилган кунига борганман. Ўшанда жаҳли чиқиб, уриб оёғимни синдирганди», — дейди актриса.\nЗамира Бешимованинг эри фақатгини дўстлари уйига келса бозорлик қилган. Унинг турмуш ўртоғи хотинига бермаган пулларни унинг актриса дугоналарига берган. Шуни билгандан сўнг у дугоналарини ҳам жуда қаттиқ ранжиган. Замира Бешимова эрининг «ўйнаши» борлигини билгач, ундан калтак еган.\n«Энг ёмони дўстлари уйимизга келса бозорлик қиларди. Қолган пайт эса ‘бори шу’ дерди. Ҳеч бўлмаса бола учун бозорлик қилинг деганимда ‘У кўкрак эмса, сенга шарт эмас’, деганди. Кейин бирдан у ўзгарди. ‘Дугоналарингни уйга чақир, гаплашиб ўтирасизлар’, деди. Мен содда унинг гапларига ишониб, учта актриса дугонамни уйга чақирибман. Кейин билсам турмуш ўртоғим улар билан танишиш учун шундай деган экан. Дугоналарим билан яқиндан танишиб, менга берилмаган пулларни уларга ҳадя қилибди. Дугоналаримдан ҳам қаттиқ ранжидим, боламни ушлаган қўли билан шундай қабиҳ иш қилганини кечиролмадим. Аммо бу ҳаммаси эмас. Бир куни телефони жиринглади. Гўшакни кўтарсам ёш қиз ‘Сен кимсан?’ деди. Орада у билан бироз келишмовчиликка бордим. Турмуш ўртоғим уйғониб, телефонини олганим учун урушди. Ҳатто, қизга ‘Мен аёлиман’, деганим учун роса калтак еганман. Собиқ турмуш ўртоғимдан рўшнолик кўрмаган бўлсам ҳам қайнонам яхши инсон эди. ‘Чиданг, сабр қилинг, ҳамма аёлларнинг аҳволи шу’, дерди. Кейинчалик билсам у келинлик бўлган пайтида ҳам қайнотамдан калтак ер экан. Ўғиллари ҳам онам демай гап қайтаришарди. Бундай оилада ўзим ва фарзандимнинг келажагини тасаввур қилолмаганим учун у ердан кетганман», — дейди актриса Замира Бешимова.\nМаданият ходими, бастакор Султонали Раҳматов собиқ турмуш ўртоғи, хонанда Нилуфар Саидовани ургани ҳақида гапириб берганди. У депрессияга тушган вақтида хонанда билан урушиб қолган. Иккинчи турмуши бўлган, Нилуфар Саидовадан туғилган қизларини охирги марта 2012 йилда кўрган. Унинг сўзларига кўра, хонанда билан ажрашишининг сабабини айта олмайди. Бироқ у Нилуфар Саидовани ижодкор деб айтолмаслигини таъкидлади.\n«Нилуфарни билмайман, охирги марта 2012 йилда қизларимни кўрдим. Қизларимни доим кўрардим, ўша вақтда уришиб қолдик, депрессия бўлган вақтлар эди. Шундан буён қизларим билан кўриша олмаяпман. Қолган фарзандларим мен билан бирга, деярли. Иккита қизим бор, улар ҳар ҳафта келиб туришади. Нилуфар билан ажрашишимнинг сабаби бўлган. У яхши аёл, лекин катта хато қилди. Хатоларини айтишни ўзимга маъқул кўрмайман, омад тилайман. Барибир у она, фарзандларимнинг онаси, яхши ижодкор. Аниқроғи, ижодкор дея олмайман, яхши хонанда. Агар яхши ижодкор бўлганида ўзи чиқа олган бўлар эди, ижодкор эмас у», – дейди композитор.\nУнинг сўзларига кўра, Нилуфар Саидовани ҳақоратлаган, уришган. Бастакор собиқ турмуш ўртоғига қўл кўтарганини, ҳозир эса бундан афсусда эканини айтди. Аммо ўша пайтда уришга тўғри келганини, эркаклик ғурури сабабли шундай қилганини таъкидлади.\n«Нилуфардан хафамасман, ундан икки қизим бор. Уч нафар фарзандим биринчи оиламдан. Уни ҳақоратлаганим, уришганим тўғри, аслида бундай қилмаслигим керак эди, лекин эркаклик ғурурим бор. Ўша томондан, маълум сабабга кўра, ҳақоратлаганман, уришганман, ҳаттоки қўл ҳам кўтарганман — айбим шу. Нилуфардан бу учун кечирим сўрайман. Шу даражада бўлганки, чидай олмай қўл кўтарганман. Тасаввур қилинг, одамларни олдида қўпол муомалада бўлса, мен ким бўламан, ълаттаʼ бўламанми шунда? Нима қилишим керак эди? Хўп хотин ака, деб кетишим керакмиди? Мен унақа эмасман. Бўлмаса, ўзимдан ўзим ураманми, сўкаманми? Агар ичиб олган бўлсам, тушуниш мумкин. Лекин мен ичмайман, чекмайман ҳам. Ҳамма хатосини тан олиши керак. Ҳозир келиним бор, болаларимга ҳам айтаман, бирортаси қўлини кўтармайди. Мен такрорлаган хатони қайтармасин деб, уларни назорат қиламан. Шу икки қизим Нилуфарда, унинг яна битта фарзанди бор, отаси бошқа», — дейди Султонали Раҳматов.\nЮлдуз Абдуллаеванинг эри жуда рашкчи бўлган. У хонандага қўлида микрофон ушлаган пайти доим узуги кўриниш туришини тайинлаган. Юлдуз Абдуллаева тўй хизматларидан бирига борганида, узуги эсидан чиқиб қолган. Шу сабабли эри уни калтаклаган. Ўша вақтда хонанда ҳомиладор бўлган ва калтак егани туфайли ҳомиласи «тушиб» қолган.\n«Мен ҳеч қачон турмуш ўртоғимга ажрашиш ҳақида оғиз очмаганман. Доим сабр қилиб, чидаб юрганман, яхши томонга ўзгаришига умид қилгандим. Бир кун келиб сабр косам тўлган ва бир куннинг ичида ажрашаман деб, чиқиб кетганман. Турмуш ўртоғим мени жуда кўп рашк қилганлар, билмадим жуда чиройли бўлган бўлсам керак. Ортиқча рашк ҳам одамни чарчатар экан. Турмуш ўртоғим ‘Қайерга борсанг ҳам, микрофонни ушлаганингда қўлингдаги никоҳ узугинг кўриниб турсин’, деб тайинлаганди. Бир куни шошганимдан никоҳ узугини тақиш эсимдан чиқиб қолибди. Тўйдан қайтсам ‘Қани мен айтган тақинчоқни таққанинг?’, деди. Ўшанда ҳомиладорлигимга ҳам қарамай, калтаклаганди. Натижада ҳомилам ‘тушиб’ қолган. Бунақа даражада рашк қилавериш ҳам бўлмайди», — дейди у.\nХонанда эри билан 7-8 йил бирга яшагач, ажрашиш учун ариза ёзган. Унагча турмуш ўртоғига бу мавзуда умуман оғиз очмаган. Қизини 2,5 ёшигача онаси катта қилиб берган. Карантиндан олдин уни узатган.\n«’Менга ишонмайсизми?’, десам, ‘Йўқ, сенга ишонаман, кўчадагиларга ишонмайман’, деганди. Қарасам, у одам жуда ҳам қийналиб кетяпти. У одам билан яшашнинг иложиси бўлмаяпти. Бир куни ажрашиш ҳақида айтганман, унгача бу ҳақда умуман оғиз очмаганман. Турмуш ўртоғим билан 7-8 йил бирга яшаганмиз. Қизимни онам 2,5 ёшгача катта қилиб берганлар. Кейин ўзим катта қилганман. Карантин бошланишидан аввал қизимни узатдим. Қизим ҳам, турмуш ўртоғи ҳам Инҳа университетини битирган. Ҳозир молия йўналишида ўқишни давом эттирмоқда», — дейди хонанда.\nЛола Йўлдошева собиқ турмуш ўртоғи билан танишганда 18 ёшда бўлган. Орадан 2 йил ўтиб уларнинг тўйи бўлган. Тўйдан олдин хонанданинг отаси йигитдан қизи ўқишни, карьерасини давом эттириш ваъдасини олган. Улар келишиб олгандан сўнг нон синдирилган.\n«Биз собиқ турмуш ўртоғим билан танишганимизда 18 ёшда эдим. У мени турмушга чиқишга кўндириш учун бир йил ‘меҳнат қилди’, бизнинг тўйимизга тиш-тирноғи билан қарши бўлган ота-онамни кўндириш учун эса яна бир йил сарфлади. У ҳаммамизни кўндириш учун барча маҳоратини ишга солди. Шу тарзда орадан 2 йил ўтиб биз унга таслим бўлдик. Отам собиқ турмуш ўртоғимдан тўйдан кейин ўқишимни давом эттиришим ҳамда ўтган йиллар мобайнида эришган карьерамни давом эттириш ваъдасини олди. Эркаклар қўл ташлашди, нон синдирилди, тўйимиз бўлди», — деб ёзади хонанда.\nАктриса тўйидан сўнг 5 йил давомида фақат уй ишлари билан машғул бўлган. Лола ўқишини ҳам давом эттира олмаган. Шу сабабли унинг ўқишини юридик университетнинг сиртқи бўлимига кўчиришган. Карьерасини давом эттиришга ҳам рухсат берилмаган.\n«Тўйдан кейинги 5 йил давомида мен фақат уй ишлари билан шуғулланиб уйда ўтирдим. Биз шаҳардан 30 километр узоқликда яшардик, мен деярли уйдан кўчага чиқмасдим. Менга ўқишимни давом эттиришга ҳам рухсат беришмади. Чунки бу янги келинчакка уйдаги мажбуриятларини бажарашига халақит берарди. Шу тарзда Вестминистерни тамомлай олмадим. Ўқишимни юридик университетнинг сиртқи бўлимига кўчиришди. Ишлашимни ҳамда касбим билан боғлиқ тадбирларда иштирок этишимни тақиқлашди. Барча дугоналарим билан алоқам узилди, улар билан учрашувларга, туғилган кун ва тўйларга юборишмасди.\nОта-онамникига бир ҳафтада бир марта бир неча соатга борардим, ётиб қолишга ҳеч қачон рухсат беришмасди. Шундай қилиб орадан йиллар ўтди. Икки фарзандли бўлдим. Ҳар куни эрталаб соат 06:00 да турардим, ярим кечаси ухлашга ётардим. Бошқаларнинг манфаатлари билан яшардим, чунки ўзимда ҳеч қандай манфаат йўқ эди. Ҳаётимдаги асосий мақсад оила аъзоларига хизмат қилиш, уларга яхши кўриниш эди. Ҳар кеча ухлашдан олдин ўзимни саҳнада ҳис этар, кўзларим ёниб табассум қилаётганимни тасаввур қилардим. Фақат тушимда ўзимни бахтли ва эркин ҳис этардим. Кунлардан бир кун мен 40 кунлик ўғлимни ва икки ёшли қизимни олиб у уйдан кетдим ва у ерга бошқа ҳеч қачон қайтмадим», — деганди Лола Йўлдошева.\nАктриса Наргиза Абдуллаевани собиқ турмуш ўртоғи «Charxpalak» сериалидаги роли сабаб ёқтириб қолган ва унга совчи жўнатган. Бироқ актрисанинг оиласи рад жавобини берган. Улар жавобини олгандан кейин ҳам келишда давом этган. Тақдир сабаб уларнинг тўйи 1 ой ичида бўлиб кетган.\n«Собиқ турмуш ўртоғим мени кўриб ёқтириб қолган. Кейин катталар отамнинг ишхонасига бориб, оғиз солган. Отам ҳам рад жавобини берган. Аммо улар совчи бўлиб келаверган. Гап одам танлашда эмас, аммо аввалдан у инсон билан оила қуришни истамагандим. ‘Ҳозир оила қуришнинг вақти эмас, карьера қилишим керак’, деб ҳисоблардим. Аммо тақдир экан, бир ойда тўйимиз бўлиб кетди. Кейин билсам у инсон актриса бўлганим учун мен билан оила қурган экан. Яширмайман, ўртаҳол оиланинг фарзандиман. Улар эса тўйдан аввал оиламизни бошқача тасаввур қилган экан», — дейди актриса.\nТўйдан кейин актрисага нисбатан ҳар хил гаплар бўлган. Наргиза Абдуллаева камситишлардан сўнг у оила билан келажагини тасаввур қила олмаган. Чунки актрисага эри қўл кўтарган ва бўғиб тан-жароҳати етказган. Баъзида уни яшатиш учун уйдан машинасигача судраб чиққан кунлари ҳам бўлган.\n«Ота-онам ҳам борини қилган, қиз узатдим деб бировдан қарз олмайди-ку. У пайтда узатилган қиз томонга 40 та тоғара қилмаса уят эди. Тўйдан кейинги илк кундан бошлаб, ҳар хил гаплар қилишди. Негадир ‘Артистсан-да’ деган гап кўнглимга оғир ботарди. Улардан кўп марта ҳатто, ‘хўп бўлади’ деган сўзим учун ҳам шу гапни эшитгандим. Ўшанда ‘хўп бўлади’ деган сўз айримларга ёқмаслигини тушунганман. Камситишлардан сўнг у оила билан келажагимни тасаввур қилолмаганман. Чунки собиқ турмуш ўртоғим қўл кўтарарди, бўғиб жисмоний тан-жароҳат етказарди. Ҳатто, мажбуран яшатиш учун уйдан машинасигача судраб чиққан кунлари ҳам бўлган. Эркак киши аёлига бир марта қўл кўтардими, унинг ожизлигини билиб қайта ва қайта бу ишни қилаверади», — дейди Наргиза Абдуллаева.\n«Ўн етти ёшимда оила қурганман. Турмуш ўртоғим ёмон инсон эмасди, аммо дунёқарашимиз бир-бирига мос келмасди. Мен ёш, шеъриятга қизиқадиган инсон эдим. Аммо қизиқишларим турмуш ўртоғимга ёқмасди. У инсоннинг фикрича, келиннинг китоб ўқиши, шеър ёзиши маъқул иш эмасди. Кейин турмуш ўртоғим спиртли ичимлик истеъмол қиларди. Бир куни келиб, бошимга қаттиқ жисм билан урди. Бошимдан қон оқаётганини кўриб, жаҳл билан ота уйимга кетдим. Отам аҳволимни кўриб, нима бўлганини сўради. Кейин турмуш ўртоғимнинг ёнига келиб, ‘Қизимнинг айби нима? Нега урдинг’, деб сўради. Турмуш ўртоғим кулиб, бундай ҳол ҳамма оилада бўлиб туришини айтди. Отам жаҳл билан турмуш ўртоғимни урганида хонанинг у бошига учиб тушганди. Ундан кейин ‘Ичмайман, яна шундай қилсам боламнинг ўлигини устида ўтирай’, деб қасам ичди. Афсуски, қасамининг устидан чиқмаганидан кейин 4 ёшлик қизим оламдан ўтди. Бу воқеадан кейин у оилада қололмадим», — дейди актриса Раъно Ярашева.\nЗаргинор Ғаниеванинг онаси вафот этгандан сўнг ўгай отаси уни эрта турмушга берган. Шу сабабли у келинлик даврида қийналган. Бошидан турмуш ўртоғи билан муносабати яхши бўлмган. Актриса унинг ўзгариб қолаётгани ҳақида кимгадир гапирса, унга ишонишмаган. Зарнигор Ғаниеванинг собиқ эри қиморбоз бўлган. Бир гал у хотини ва фарзандини қиморда ютқазган. Бу гапни унга ижара уй эгаси айтган ва ички ишлар ходимларини чақирган. Шундан кейин актриса ўгай отасининг уйига қайтган.\n«Онам эрта вафот этганидан сўнг ўгай отам эрта турмушга берган. Келинлик даврим жуда қийин ўтган. Чунки эрта уйғонишни, ҳатто қайнонага қандай қилиб чой узатишни ҳам билмасдим. Аммо қийинчиликларим фақат бу эмасди. Турмуш ўртоғим билан ҳам муносабатларимиз у қадар яхши эмасди. Унинг хатти-ҳаракатлари ўзгараётганини яқинларига айтсам гапимга ишонишмасди. ‘Эрингдан аразлаб қаерга ҳам кетардинг? Борадиган жойинг йўқ’, деб кулишарди. Аслида ҳам вазиятим шундай эди. Энг алам қилгани эр-хотин тортишиб қолсак қайнонам аралашиб ‘Сен ҳам онангга ўхшаб бировга иккинчи хотин бўлмоқчимисан? Минг қилса ҳам онангга ўхшайсан-да’, дерди. Онам ёмон аёл эмаслигини, фақат тақдир сабаб икки марта оила қурганини айтолмасдим. Аммо оилам бузилишига булар сабаб бўлмади. Биз турмуш ўртоғим билан ижара уйда яшардик. Ўғлим ҳали чақалоқ эди. Уйимизга тез-тез турмуш ўртоғимнинг дўстлари келиб, хона эшигини ёпиб нималардир қилишарди. Кейин билсам улар қимор ўйнашар экан. Ўйиннинг бирида турмуш ўртоғим мени ва фарзандимни қиморда ютқазиб қўйибди. Буни ижара уй эгаси келиб айтганида шокка тушганман. ‘Уйдагиларингни чақир’, деди. Ортимдан келадиган одам йўқ, деганимдан кейин уй эгаси ички ишлар ходимларини чақирган. Шундан кейин боламни олиб, ўгай отамнинг уйига қайтганман», — дейди Зарнигор Ғаниева.\nЗуҳра Солиеванинг эри унинг пулини совурган. Шунингек, у актрисанинг дилини ҳам оғритган. У бир фарзандли бўлса, босилади деб ўйлаган ва чидаб яшаган. Ҳар ой эрининг машина ижараси учун 400 доллар тўлаган. Бир гал турмуш ўртоғига фарзандли бўлишни хоҳлаётгани ҳақида гапирганда, бачадонига тепган.\n«Тўйларга чиқаман, лекин Тошкентдан квартира сотиб оладиган даражада пул топмайман, бу биринчидан. Иккинчидан, эрга тегдим. Эрга тегиб, уй-жой қиламан, десам, у эр шунақа тушди, бор-йўғимни совурди. Эрим ҳам пулимни совурди, ҳам дилимни оғритди. Мен нега чидардим, битта бола бўлса буям босилади, ўзгаради, дердим. Бизда шунақа гап бор-ку. Битта бола бўлса, эрим босилади, деганларга айтмоқчи бўлган гапим: босилмайди! Бўлмагани бошидан билинади! ГАИга тушган жаримасини ҳам мен тўлардим, кийим-кечак олиб берардим, машинани бўлиб тўлашга олганман, ҳар ой 400 доллар тўлардим. Ўша пулларни ҳисобласам, эримни кетидан иккита уйнинг пули кетди. Нафақат эрим, балки қайнонам ҳам иккиюзламачилик қилди. Менга яхши гапириб, телефонда ўғлига ‘ур’, дерди. ‘Бир марта қачон бола қиламиз, бола хоҳлаяпман’, деганимда ‘Мана сенга бола!’, деб бачадонимга тепган», — дейди Зуҳра Солиева.


Шайх Абдулфаттоҳ Абу Ғудда: “Саҳифалар” (61-қисм) | Azon.uz - Ахборот-таҳлилий портал\nШайх Абдулфаттоҳ Абу Ғудда: “Саҳифалар” (61-қисм)\n943 21:55 08.06.2021\n175. Абу Нуайм Фазл ибн Дукайн.\nАмир Санъоний “Тавзиҳул афкор” китобида шундай дейди: “Ҳадис айтгани учун ҳақ олишга рухсат берган кишилардан бири Абу Нуайм Фазл ибн Дукайндир (130-219/747-834). У Бухорий, Аҳмад, Исҳоқ ибн Роҳувайҳ, Ибн Муборак ва бошқа бир қанча муҳаддисларнинг устози эди. У зот ҳадис айтгани учун ҳақ олар эди. Бу шу даражада эдики, агар талабаларда муаллимга берадиган бутун танга бўлмаса, синиқларини ҳам олаверарди, яъни дирҳамнинг кичик ва катта бўлаги ўртасидаги арзимас фарқни ҳам оларди ва: “Одамлар мени ҳадис айтганим учун ҳақ олишимни маломат қиладилар. Уйимда ўн уч киши бору, бир дона ҳам нон йўқ”, дер эди”.\n176. Абу Усмон Аффон ибн Муслим Басрий.\nИбн Жавзий “Маноқиби имом Аҳмад ибн Ҳанбал” китобида Қуръонни махлуқ дейиш масаласидаги синовда бунга қўшилмаган уламолар учун алоҳида боб ажратган. Ана шундай уламолардан бири сифатида имом Бухорийнинг шайхи Абу Усмон Аффон ибн Муслим Басрийни (134-220/751-835) ҳам айтиб ўтган: “Аффон ибн Муслим “Қуръон мақлуқми?” деган масалада биринчилардан бўлиб қаттиқ синовга учраган”.\nСўнг Ибн Жавзий раҳматуллоҳи алайҳи Қосим ибн Абу Солиҳгача етиб борадиган санади билан ривоят қилиб шундай дейди: “Қосим айтади: “Иброҳим ибн Ҳусайн ибн Дизилнинг шундай деганини эшитганман: “Аффон ибн Муслим Қуръоннинг махлуқлигига доир масалада сўровга чақирилганда мен унинг эшагининг юганини ушлаб турганман. У боргач, унга ўша сўзни айтиш буюрилди. Бироқ у бош тортди. Унга: “Сенга маош бериш тўхтатилади”, дейишди. Унга ҳар ой минг динор берилар эди. Шунда у “Сизларнинг ризқингиз ва ваъда қилинган нарсалар осмондадир” оятини ўқиди. Уйига қайтгач, воқеадан хабар топган аёллари ва уйидагилари уни маломат қилишди. Чунки унинг уйида қирққа яқин киши яшар эди. Шу пайт кимдир унинг эшигини тақиллатди. Аффон ибн Муслимнинг ўзи айтади: “Уни ёғфурушга ўхшатдим, ёнида минг дирҳам солинган ҳамён бор экан. У менга: “Эй Абу Усмон, Аллоҳ динни собит қилганидек, сени ҳам собит қилсин. Мана бу сенга ҳар ой бериладиган нарса”, деди”.\nҲофиз, имом Аффон ибн Муслим Аллоҳ таолонинг “Сизларнинг ризқингиз ва ваъда қилинган нарсалар осмондадир” деган оятига таянган ҳолда султоннинг ҳадясидан юз ўгириб, Раҳмоннинг ҳадясини кутиши устозим шайх Исо Баёнунийдан эшитиб, ёдлаб олган икки гўзал байтимни эслатиб юборди. Кейинроқ бу икки байт андалуслик шоир, “Маржул куҳл” лақабли Муҳаммад ибн Идрис Балансийга тегишли эканлигини билдим. Аллома Хайриддин Зириклий “Аълом” китобида бу икки байт Балансийга тегишли эканлигини айтган. Улар қуйидагича:\nРизқинг ортингдаги соянг мисоли,\nЮгуриб толмагай изингдан асло.\nУни қувмоқликка бўлмагин рози,\nЮз бурсанг, эргашур ўзи доимо.\n1044 16:55 20.06.2021\n1582 22:15 19.06.2021\n524 22:55 16.06.2021\n816 23:05 15.06.2021\n726 21:05 14.06.2021\n910 22:55 13.06.2021


Ўзбекистонда 30 апрель куни кузатиладиган об-ҳаво маълумоти эълон қилинди – Bugun.uz\nЖамият - 7:07 · 30.04.2022\nЎзбекистонда 30 апрель куни кузатиладиган об-ҳаво маълумоти эълон қилинди\n«Ўзгидромет» 30 апрель куни республика ҳудудлари бўйлаб кузатиладиган об-ҳаво маълумотини эълон қилди.\nУнга кўра, Тошкент шаҳрида ҳаво бироз булутли бўлади, вақти-вақти билан ўзгариб туради, кечаси ва эрталаб қисқа муддатли ёмғир ёғиши, момақалдироқ бўлиши мумкин, кундузи ёғингарчилик кутилмайди. Шамол шарқдан 5–10 метр/секунд тезликда эсади, момақалдироқ вақтида 12–15 метр/секундгача кучайиши мумкин. Ҳарорат кечаси 15–17 даража, кундузи 29–31 даража бўлади.\nҚорақалпоғистон Республикаси, Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 14–19 даража, кундузи 28–33 даража бўлади.\nБухоро, Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 14–19 даража, кундузи 30–35 даража бўлади.\nТошкент вилоятида ҳаво бироз булутли бўлади, баъзи жойларда ўзгариб туради, кечаси ва эрталаб баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7–12 метр/секунд тезликда эсади. Ҳарорат кечаси 12–17 даража, кундузи 27–32 даража бўлади.\nСамарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 12–17 даража, кундузи 27–32 даража бўлади.\nҚашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 15–20 даража, кундузи 32–37 даража бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, кечаси ва эрталаб баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7–12 метр/секунд тезликда эсади. Ҳарорат кечаси 12–17 даража, кундузи 23–28 даража бўлади.\nРеспубликанинг тоғли ҳудудларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шамол шарқдан 7-12 метр/секунд тезликда эсади. Ҳарорат кечаси 7–12 даража, кундузи 17–22 даража бўлади.


Карзайнинг матбуот эркинлиги соҳасидаги муваффақиятсизлиги\n27 феврал 2021, Тошкент вақти: 21:34\nА. Аррал 17 июнь куни икки нафар Афонистонлик журналист – мустақил "Офтоб" газетасининг масъул мудири Мир Ҳусайн Маҳдавий ва бош муҳаррири Али Ризо Паëм диний ақидаларни ҳақорат қилганликда айбланиб, ҳокимият органлари томонидан қўлга олиндилар ва газета фаолияти номаълум муддатгача тўхтатилиб қўйилди.\nВоқеадан бир ҳафта ўтиб, инсон ҳуқуқларини ҳимоя қилувчи Хюман Райтс Уотч ташкилоти қўлга олинган икки журналистни озод этишга чақирди ва Афғонистонда матбуотга қарши ҳужумлар ортиб бораëтганидан яна бир бор ташвишланиш билдирди. Айни пайтда Бирлашган Миллатлар Ташкилоти ҳам қамоққа олинган икки журналист озод этилиши кераклигини баëн қилди.\nВоқеани яқиндан кузатиб бораëтган Афғонистонлик журналист Аҳмад Бегзод билан телефон орқали суҳбатлашганимизда у,"Кобулдаги мустақил журналистлар "Офтоб" газетасига қарши ҳужум Афғонистонда эркин матбуотга қарши ҳужумга айланиб кетиши мумкинлигидан хавотирланмоқдалар", деб таъкидлади.\n"Афғонистон Ахборот вазирлиги расмийлари биринчи бор газета фаолияти тўхтатилганини ижобийқарши қарши олдилар".\nАфғонистонлик журналист Беҳзоднинг радиомизга айтишича, Офтоб газетаси муҳаррирларининг қўлга олингани воқеасидан бир-икки кун ўтганидан кейин мустақил журналистлар ва мамлакат зиëлилари матбуот эркинлиги ва журналистлар ҳақ-ҳуқуқлари ҳимоя қилинишини талаб қила бошлаган. Улар Ҳомид Карзай ҳукумати юборган мурожаатлариндан бирида ҳукумат ўз ваъдалари устидан чиқиши кераклигини баëн қилишган.\n"Афғонистон ҳукумати матбуот эркинлиги хусусида халққа берган ваъдалари устидан чиқиши зарур, Офтоб газетаси муҳарририлари зудлик билан озод этилиши керак".\nСуҳбатдошимизнинг сўзлари кўра, шундай талаб ва чиқишлардан сўнг Ахборот вазирлиги расмийлари позициясини бир оз ўзгартириб, ҳибсга олинган икки журналистни ҳимоя қилгандек бўлган.\nДарҳақиқат, Афғонистон Ахборот вазири Махдум Раҳин радиомизга берган суҳбатида "Офтоб" газетаси муҳаррирлари озод этилишини ҳимоя этиб чиқди.\n"Мамнуният билан айтишим мумкинки, биз матбуотга оид эски қонунини ўзгартиришга муваффақ бўлдик. Бунинг натижасида Афғонистоннинг ҳар бир фуқароси газета, журнал, радио, телевидение ва матбуот агентликларига эга бўлишлари мумкин".\nАхборот вазири Раҳинга кўра, Афғонистонда матбуот эркинлиги вужудга келиши билан цензуранинг барча кўринишларига чек қўйилди. Бугунги кунда мамлакат пойтахти ва вилоятларида камида 226 нодавлат ва мустақил ахборот воситалари бор.\nКузатувчиларга кўра, Афғонистонда журналистлар рўпара бўлаëтган қийинчиликлардан бири – матбуотнинг ҳар дойим демократия ва сўз эркинлигига ишончи бўлмаган шахслар томонидан бошқарилиши билан боғлиқдир.\nБу хусусда яна суҳбатдошимиз Аҳмад Беҳзодга "Ҳомид Карзай бошчилигидаги ўтиш даври ҳукуматининг сўз ва матбуот эркинлигига мунасабати қандай?" дея савол бераман.\n"Афғонистон ҳукумати эркин матбуот тарафдори. Аммо, айниқса, вилоятларда журналистларга муносабат анча кескин. Пойтахт Кобулда эса, "Офтоб" газетасининг ëпилгани ва унинг муҳаррирлари қамоққа олингани матбуотга нисбатан биринчи ҳужум бўлди".\nХюман Райтс Уотч ташкилотининг қамоқдаги журналистлар, матбуот ходимлари ва воқеадан хабардор ҳукумат расмийларига асосланиб билдиришича, "Офтоб" газетаси журналистларининг қамоққа олиниши ҳақида Президент Карзайнинг шахсан ўзи бўйруқ берган. Ҳозирга қадар у ҳукумат амалдорлари, БМТ вакиллари ва халқаро дипломатларнинг мазкур икки журналистни озод этиш хусусидаги мурожаатларини инобатга олмаган.\nҲукумат мулозимларига кўра, Карзай ушбу икки журналист Ислом динини ҳақорат қилганлар, деб ҳисоблайди ва шу боис уларнинг ҳибсга олинишини тўғри деб билади.\nБироқ, Хюман Райтс Уотч ташкилоти масала юзасидан Президент Карзайга мурожаат қилиб, газета муҳаррирлари зудлик билан озод этилиши, уларга қўйилган айблар бекор қилиниши ҳамда газета фаолиятига рухсат берилишини талаб қилиб чиқди.


БУ ЙЎЛЛАР ҚАЧОН ТАЪМИРЛАНАДИ? » "Оқдарё овози" газетаси\nБУ ЙЎЛЛАР ҚАЧОН ТАЪМИРЛАНАДИ?\n"Олчинтепа" маҳалласига қарашли Бешкал ва Деҳқонкўмак қишлоқларининг автомобиль йўллари ўнқир-чўнқир, паст-баланд аҳволга келиб қолганлиги нафақат транспорт воситалари ҳайдовчилари учун, балки, аҳоли учун ҳам турли хил муаммо ва ноқулайликларни келтириб чиқармоқда. Бу эса қишлоқ аҳлининг, транспорт воситалари ҳайдовчиларининг қатъий эътирози ва норозикларини келтириб чиқармоқда.\nУшбу йўлларнинг умумий узунлиги икки километрни ташкил этади. Бу кўчалар ёзда чанг-тўзон, ёғингарчилик фаслларида эса сув ва лой билан қопланганлиги боис, йўловчилар ва ҳайдовчилар учун ноқулайликларни келтириб чиқармоқда. Шу боисдан бугунги кунда бу йўллар асфальт қопламаси билан таъмирланишга муҳтож аҳволга келиб қолган.\n- 2017 йилдан буён маҳалланинг депутати бўлиб фаолият кўрсатиб келсамда, мана беш йилдирки, маҳалла аҳли Бешкал ва Деҳқонкўмак қишлоқларининг асосий йўлини асфальтлаш масаласида мурожаат қилишади, - дейди 22-Олчин сайлов округидан туман Кенгашининг депутати Жўрахон Бузруков. - Бу муаммо бўйича бир неча маротаба мазкур масалага алоқадар ташкилотларга депутат сўровлари билан чиқдим. Афсуски, тегишли мутасаддилар томонидан бирон бир изоҳ ёки тушунтиришлар берилмади. Бу кўчалар ҳам тез орада обод бўлиб, аҳолини бениҳоя хурсанд этади, деган умиддаман.\nАлбатта шуни ҳам алоҳида қайд этиш жоизки, жорий йилда туманимизнинг кўпгина ички йўлларида кенг қамровли таъмирлаш ишлари олиб борилганлиги ҳамда бу каби бунёдкорлик ишлари давом эттирилаётганлигини ижтимоий тармоқлар орқали ҳам кузатиб бормоқдамиз. Шундай экан, Олчинтепа маҳалласининг ҳам йўллари ёруғ ва равон бўлишига фурсат етиб келди, деб ўйлаймиз. Сиз бунга нима дейсиз, шу соҳа мутасаддилари? Албатта, ушбу мурожаатимиз жавобсиз қолмайди, деган умиддамиз.\nХАЛҚ ДЕПУТАТЛАРИ ОҚДАРЁ ТУМАН КЕНГАШИГА САЙЛОВ ЎТКАЗУВЧИ ТУМАН САЙЛОВ КОМИССИЯСИНИНГ Қ А Р О Р И ТАНИШИНГ: ХАЛҚ ДЕПУТАТЛАРИ ТУМАН КЕНГАШИ ДЕПУТАТЛАРИ


Автоҳалокат оқибатида жон берган қизнинг сўнгги сўзлари Европани йиғлатди » Ўзбекистон янгиликлари – Zamin.uz\n14-09-2016 | 16:57\nZAMIN.UZ / Жамият / 14 Сентиябр 2016 года1 566\nАвтоҳалокат оқибатида жон берган қизнинг сўнгги сўзлари Европани йиғлатди\nКўчада автоҳалокатга гувоҳ бўлган журналист, ҳалокат оқибатида дунёдан кўз юмаётган қизнинг сўзларини сўзма-сўз ёзиб олиб, чоп этди. Уни ўқиган киши борки йиғлади, бутун европа йиғлади…“Мен тунги клубга бордим-у сизни сўзларингизни эсладим: “Спиртли ичимлик ичма!” Туни билан шарбат ичдим, сиз ахир мен билан фахрланишингизни айтгандингиз. Сиз спиртли ичимлик ичиб машина бошқариш мумкин эмаслигини уқтирган эдингиз. Дўстларим эса буни аксини қилишди.Оқшом байрамлари тугаганда ҳеч ким ичганми ёки йўқ бунга аҳамият қилишмайди. Мен машинам ёнига бордим, лекин тўғри иш қилаётганимга амин эдим. Мен спиртли ичимлик ичмагандим.Бизнинг автоҳалокатга сабабчи бўлган йигит эса ғирт маст эди. Мен буни полиция офицеридан эшитдим. Атрофим эса қон эди, менинг қоним. Онажон мен сизни хафа қилмаслик учун ҳамма нарсага тайёрман.«Бу қиз ҳалок бўлади», дея шифокорлар бақиришар эди. Бир йигит ичиб машина бошқаради, мен эса ўламан шундайми? Онажон шу дамда нимани ҳис этаётганимни тасвирлаб бера олмайман. Менимча менга юзлаб ханжарлар санчилмоқда. Алам қилади, кимдир кайфда рул бошқаргани учун, мен ўлишим керак.Онажон мен нафас олишим тобора секинлашиб бораётганини ҳис қилаяпман, осмонларга учиб кетаяпман. Ўлгунимча сизнинг қўлларингиздан тутиб қолгим келаяпти, онажон.Мен сизни севаман онажоним. Хайр онажон!”Бу автоҳалокат оқибатида жон бераётган минглаб одамлардан бирининг илтижолари эди. Тез ёрдам қизни олиб қололмади. У ҳалок бўлди, журналист қизни қутқариб қолишга ҳаққи йўқ эди. Мавжуд қонунларга кўра, малакага эга бўлмаган киши биринчи ёрдам кўрсатишга ҳақли эмас. Ёрдам бераман деб, зарар келтириб қўйиши мумкин. Журналист аксинча қизнинг сўнгги илтижоларини чоп этиш орқали тирик қолганларга ёрдам беришни маъқул кўрди.Манба: diydoraziz.uz\nТеглар: шундайми қолгим онажон бера байрамлари Оқшом ВконтактеFacebookTwitterОдноклассникиМой мир


Мўминлик инсон учун энг катта шараф. Агар инсон бу дунёда мўмин деган ном олса, мўминга хос яшаса, дунёдан ўтганида мўмин деган ном билан кетса, демак, умри беҳудага ўтмабди. Агар, ушбу мўминлигини Аллоҳ таоло этироф қилган бўлса, Аллоҳ мўминларга хослаган сифатлар ила зийнатланган бўлса, охиратдаги мақоми ҳам баланд бўлади. Жаҳаннамдан, азоб ва маломатдан нажот топади. Аллоҳ таоло унга раҳм қилади ва олий мақомлар билан сийлайди. Хўш, бунинг учун қандай ҳислатларга эга бўлиш керак? Роббимиз таърифлаган ҳақиқий мўминларнинг сифатлари қандай бўлиши керак? Бу саволларнинг жавоби ҳам илоҳий Каломда баён қилингандир. Роббимиз айтади:\n“Мўминлар нажот топдилар. Улар намозларида камтардирлар. Улар беҳуда (сўз ва ишлар)дан юз ўгирувчидирлар. Улар закотни адо этувчидирлар. Улар авратларини (ҳаромдан) сақловчи кишилардир. Илло, ўз жуфти ҳалоллари ва қўл остидагилар (чўрилар) бундан мустаснодир. Бас, албатта, улар маломат қилинувчи эмаслар. Бас, кимки шундан ўзгани (ҳаром қилинган нарсаларни) истаса, бас, ана ўшалар ҳаддан ошувчилардир. Улар (мўминлар) (одамларнинг берган) омонатларига ва (ўзаро) аҳдларига риоя этувчи зотлардир. Улар намозларини асрагувчи (вақтида адо этувчи)лардир. Айнан ўшалар, меросхўрлардир, Фирдавс (жаннати)га ворис бўлишиб, у ерда улар мангу қолувчидирлар”. (Мўминун сураси 1-11-оятлар)\n“Мўмин эркаклар ва мўмина аёллар бир-бирларига дўстдирлар. Улар яхшиликка буюрурлар, ёмонликдан қайтарурлар, намозни тўкис адо этурлар, закотни берурлар ҳамда Аллоҳга ва Унинг Расулига итоат қилурлар. Ана ўшаларга Аллоҳ тезда раҳм қилур. Албатта, Аллоҳ ғолиб ва ҳикматли Зотдир”. (Тавба сураси 71-оят)\n“Албатта, Аллоҳ (номи) зикр қилинганида қалбларига қўрқинч тушадиган, Унинг оятлари тиловат қилинганда иймонлари зиёда бўладиган ва Парвардигорларигагина суянадиган кишилар (ҳақиқий) мўминдирлар. Улар намозни тўкис адо этадилар ва Биз уларни баҳраманд қилган нарсалардан инфоқ-эҳсон қиладилар. Ана ўшалар ҳақиқий мўминлар бўлиб, улар учун Парвардигорлари ҳузурида (яъни, жаннатда, юксак) даражалар, мағфират ва улуғ ризқ бордир”. (Анфол сураси 2-3-4-оятлар)\nХулоса: демак, Аллоҳ таърифлаган мўминлар:\nНамозини хушуъ ва хузуъ билан адо қилади.\nДунё ва охирати учун фойда бермайдиган гап сўзлардан, амаллардан юз ўгиради.\nЗакотини адо қилади.\nАвратларини номаҳрамлардан сақлайди.\nЗиммаларига юклатилган омонатларга хиёнат қилмайди.\nВаъдасига, аҳдига вафо қилади.\nНамозини бесабаб қазо қилмайди. Ўз вақтида адо этади.\nЯхши, хайрли амалларни бажаришга бошқаларни ҳам тарғиб қилади.\nГуноҳ ва ёмон амалларни қилишдан бошқаларни ҳам қайтаради.\nАллоҳ таоло ва Росулуллоҳ с.а.в.нинг буйруқларига сўзсиз итоат қилади.\n“Аллоҳдан қўрқ”, дейилганда қалбида қўрқув пайдо бўлади. Роббисининг улуғлигини, қудратини ва шиддатли азобини ҳис қилади.\nҚуръон ўқилганда ундаги ваъдалар, мукофотлар, башорат ва қайтариқларни ҳис қилиб, иймонининг қуввати зиёда бўлади. Хайрли амалларга рағбати кучаяди.\nАллоҳгагина таваккал қилади.\nЎзига берилган яхшиликлардан бошқаларга ҳам инфоқ эҳсон қилади.\nМана шу сифатларга эга бўлган мўминлар “Фирдавс (жаннати)га ворис бўлишиб, у ерда улар мангу қолувчидирлар”. “Ана ўшаларга Аллоҳ тезда раҳм қилур”. “Улар учун Парвардигорлари ҳузурида (яъни, жаннатда, юксак) даражалар, мағфират ва улуғ ризқ бордир”.\nОлмазор туманидаги “Мевазор” жоме масжиди имом ноиби: Ёрбек Ислом\nMore in this category: « Ота нидоси\tФарзандингиз ҳақига дуо қилишни унутманг »


ЎЗБЕКИСТОН РЕСПУБЛИКАСИ ОЛИЙ СУДИҲАЛ БЎЛГАН МУАММО: СУД БУЗИЛГАН ҲУҚУҚНИ ТИКЛАДИ from\nҲАЛ БЎЛГАН МУАММО: СУД БУЗИЛГАН ҲУҚУҚНИ ТИКЛАДИ\nТадбиркорларнинг қонуний манфаатларини ҳимоя қилиш, уларнинг бузилган ҳуқуқларини тиклаш судлар олдида турган долзарб вазифа ҳисобланади. Зеро, тадбиркорлик фаолиятини ривожлантириш, тадбиркорларга эмин-эркин фаолият юритиши учун барча шарт-шароитларни яратиш, бу борадаги сунъий тўсиқ ва ғовларни бартараф этиш давлатимиз сиёсатининг устувор йўналишларидан биридир.\nФуқаролик ишлари бўйича Риштон туманлараро судида кўрилган икки иш ҳам бунинг яққол далилдир.\nШу ўринда, бевосита иш мазмунига эътибор қаратсак, М. Маҳмудова 2014 йилда туманнинг «Марказ» маҳалла фуқаролар йиғини Б. Рошидоний кўчасида жойлашган савдо дўконини сотиб олган. Ўшанда бино-иншоотга нисбатан тадбиркорнинг мулк ҳуқуқи давлат рўйхатидан ўтказилган.\nШундан буён М. Маҳмудова тадбиркорлик фаолиятини юритиб келган.\nСавдо дўкони туманнинг марказий кўчаси — Фарғона халқа автомобиль йўли ёқасида жойлашгани учун харидорлар кўп эди. Аммо 2019 йилда дўкон бузиб ташланган.\nАниқланишича, 2019 йил 13 майда туман ҳокимининг 2852-сонли қарори қабул қилиниб, унда Риштон тумани ҳудудидан ўтувчи 4р-112 «Фарғона халқаси» автомобиль йўли ва мазкур йўлга туташ бўлган туман марказидаги барча автомобиль йўллари ёқасида жойлашган турар жой ҳамда нотурар жой объектлари ва ижтимоий соҳа объектларини шаҳарсозлик талаблари асосида қайта қуришга рухсат берилган. Ҳоким қарорига илова қилинган рўйхатга М. Маҳмудованинг савдо дўкони ҳам киритилган. Шундан сўнг савдо дўкони бузилган. Аммо орадан икки йил ўтса ҳамки, компенсация пули тўлаб берилмаган.\nФарғона шаҳридаги «Континент имкон баҳо» масъулияти чекланган жамиятининг 2019 йил 26 августдаги 362-сонли хулосасига мувофиқ бино 286 012 009 сўмга баҳоланган. Адлия вазирлиги ҳузуридаги Х. Сулаймонова номидаги Республика суд экспертизаси маркази Наманган вилояти бўлимининг 2021 йил 7 апрелдаги хулосасига асосан савдо дўконининг 2019 йил август ойи ҳолатидаги бозор баҳоси 298 759 547 сўмни ташкил этган.\nШундан келиб чиқиб, туман адлия бўлими судга компенсация пулини ундириш юзасида даъво ариза киритган.\nБуни қарангки, тадбиркор Н. Аҳмадалиева ҳам туман ҳокимининг юқоридаги қарори қабул қилингач, жабр кўрганлардан экан. Судда аён бўлишича, Н. Аҳмадалиева Риштон туман Истироҳат боғи ҳудудидаги чойхона биносини 2006 йилда сотиб олган ва ушбу мулкка бўлган ҳуқуқини давлат рўйхатидан ўтказган. Ажабланарлиси шундаки, туман ҳокимининг қарорига илова қилинган рўйхатда чойхона биноси киритилмаган бўлса-да, Риштон тумани ҳокимлиги томонидан 2019 йил 20 май куни тадбиркорга огоҳлантириш хати берилиб, чойхонаси бузиб ташланган. «Капитал стандарт баҳо» масъулияти чекланган жамияти чойхонани 255 067 829 сўмга баҳоланган. Шунга кўра, туман адлия бўлими Н. Аҳмадалиева манфаатини кўзлаб, судга даъво ариза киритган. Мазкур ишни кўриш жараёнида суд томонидан суд-қурилиш экспертизаси тайинланди. Хадича Сулаймонова номидаги Республика суд экспертизаси маркази Фарғона вилояти бўлимининг 2021 йил 1 февралдаги хулосасида «Капитал стандарт баҳо» масъулияти чекланган жамияти баҳолаш ҳисоботини илмий жиҳатдан асослангани қайд этилган.\nВазирлар Маҳкамасининг 2006 йил 29 майдаги «Давлат ва жамоат эҳтиёжлари учун ер участкаларининг олиб қўйилиши муносабати билан фуқароларга ва юридик шахсларга етказилган зарарларни қоплаш тартиби тўғрисида низомни тасдиқлаш ҳақида»ги қарори билан тасдиқланган ва 2020 йил 1 январгача амалда бўлган Низомнинг 2-бандида ер участкаси ёки унинг бир қисмини давлат ва жамоат эҳтиёжлари учун олиб қўйиш ер эгасининг розилиги билан ёки ердан фойдаланувчи ва ижарага олувчи билан келишув бўйича — тегишли равишда туман, шаҳар ҳокими, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларининг қарори бўйича ёхуд Вазирлар Маҳкамасининг қарорига кўра, амалга оширилиши, 31-бандида эса, ер участкаларини олиб қўйишда объектларни бузишга кўчмас мулкнинг бозор қиймати ва олиб қўйилаётганлиги сабабли мулкдорга етказилган зарар тўлиқ қопланганидан кейингина рухсат берилиши белгиланган.\nБундан ташқари Фуқаролик кодексининг 14-моддасига мувофиқ, агар қонун ёки шартномада зарарни камроқ миқдорда тўлаш назарда тутилмаган бўлса, ҳуқуқи бузилган шахс ўзига етказилган зарарнинг тўлиқ қопланишини талаб қилиш ҳуқуқига эга. Кодекснинг 985-моддасида ғайриқонуний ҳаракат (ҳаракатсизлик) туфайли фуқаронинг шахсига ёки мол-мулкига етказилган зарар, шунингдек, юридик шахсга етказилган зарар, шу жумладан, бой берилган фойда зарарни етказган шахс томонидан тўлиқ ҳажмда қопланиши лозимлиги қайд этилган. Шунингдек, Вазирлар Маҳкамасининг 2019 йил 23 августдаги «2019-2021 йилларда Фарғона вилоятининг Риштон туманини комплекс ижтимоий-иқтисодий ривожлантириш бўйича қўшимча чора-тадбирлар тўғрисида»ги қарори 4-бандига биноан, туман маркази ва аҳоли пунктларининг меъморий қиёфасини тубдан ўзгартириш, йўл-транспорт инфратузилмаси ва муҳандислик коммуникацияларини модернизация қилиш тадбирларини амалга ошириш мақсадида давлат ва жамият эҳтиёжлари учун ер участкаларининг олиб қўйилиши муносабати билан жисмоний ва юридик шахсларга етказилган зарар белгиланган тартибда Фарғона вилояти ҳокимлиги томонидан тўлиқ қопланиши таъминланади. Суд ҳар икки даъво аризани қаноатлантириб, Риштон тумани ҳокимлиги ва Фарғона вилояти ҳокимлигидан М. Маҳмудова фойдасига 298 759 547 сўм, Н. Аҳмадалиевага 255 067 829 сўм моддий зарарни солидар тартибда ундириш юзасидан ҳал қилув қарори қабул қилди. Шу тариқа тадбиркорларнинг бузилган ҳуқуқи тикланди.\nКези келганда шуни алоҳида таъкидлаш лозимки, айни пайтгача юртимизда М. Маҳмудова ва Н. Аҳмадалиева сингари компенсация муаммосига дуч келган тадбиркорлар оз эмас эди. Давлатимиз раҳбари 2021 йил 20 август куни Ўзбекистон тадбиркорлари билан очиқ мулоқотида бугунги кунда маҳаллий ҳокимликлар бино ва иншоотларнинг бузилиши бўйича 349 нафар тадбиркордан 123 миллиард сўм қарздор эканини таъкидлаб, вилоят ҳокимларини шу йил 1 сентябрга қадар тадбиркорлар билан барча ҳисоб-китобларни якунига етказиш юзасидан огоҳлантирди. Демак, тадбиркорнинг оёғига тушов бўлиб келган муаммолар тез орада барҳам топади.\nРиштон туманлараро суди раиси\nмехмонлар – 174


Карантин даврида рўза: «Ҳазрет Султан» масжиди имоми фавқулодда ҳолат шароитида қандай рўза тутиш кераклигини тушунтирди | Қозоғистон янгиликлари: Сўнгги хабарлар «Kazakh TV» каналида | Kazakh TV\nКарантин даврида рўза: «Ҳазрет Султан» масжиди имоми фавқулодда ҳолат шароитида қандай рўза тутиш кераклигини тушунтирди\nЭртага, 24 апрель куни муқаддас Рамазон ойи бошланади. Жаҳон мусулмонлари бир ой давомида рўза тутади ва уларнинг кундалик ҳаётида ўзгаришлар юз беради. Жорий йилда коронавирус пандемияси туфайли қатор чекловлар жорий этишга тўғри келмоқда. Масалан, одатда масжидларда ўқиладиган Таровеҳ-намози бу йил бекор қилинди. Тўғрироғи, барча истовчиларга бу ибодатни ўз уйида бажариш тавсия этилди. Ифторликни ҳам ўз хонадонларида қилиш мақбулроқ.\n«Мамлакатдаги фавқулодда вазият туфайли масжидларимиз ҳам ёпилиб қолди. Бироқ хайрия ва савоб ишлари қилиш учун ҳамиша имкониятлар мўл. Масалан, ифторлик беришни истовчилар махсус кафе ва ресторанлар орқали таомга буюртма бериб, уйларга етказиб бериши мумкин», деди "Ҳазрет Султан" республика масжиди бош имоми Ербўлат Жусупов.\nБундан ташқари, савобталаб қозоғистонликлар кўп болали ва муҳтож оилаларга моддий ёрдам кўрсатиши мумкин. Маслаан уларга озиқ-овқат маҳсулотлари етказиб бериши мумкин. Шунингдек, имомнинг айтишича, карантин даврида исрофгарчиликка берилмаслик анча осонлашади.\n«Жамиятда рўза тутиш натижасида иммунитет пасайиши, натижада коронавирус юқтириш эҳтимоли ошиши ҳақида гапиришяпти. Аммо, аслида, ундай эмас. Шариат рўза тутишни фарз амаллар қаторига киритади. У ҳар бир мусулмоннинг вазифаси. Ёши етган одамларнинг ҳаммаси рўза тутиши керак. Аммо шифокор рўза тутишни тақиқласа, соғлиққа зарар етадиган вазиятда рўза тутиш мумкин эмас», деди руҳоний.\nРамазон ойиИфторИфторликҲазрет Султан масжиди


toshkent.uz Toshkent.Uz - 2015 Йилнинг Якунига Статистик Ҳисобот\n2015 йилнинг якунига Статистик ҳисобот\n2015 йил якунига Статистик ҳисобот\n2015 йилда Тошкент шаҳрининг ялпи ҳудудий маҳсулоти ўтган йилнинг мос даврига нисбатан 111,6 фоизга ўсди.\nСаноат маҳсулотлари ишлаб чиқариш ҳажми 116,8 фоизга;\nистеъмол товарлари ишлаб чиқариш ҳажми 116,9 фоизга;\nасосий капиталга инвестициялар ҳажми 106,2 фоизга;\nпудрат қурилиш ишлари ҳажми 109,9 фоизга;\nчакана савдо айланмаси ҳажми 117,0 фоизга;\nжами хизматлар ҳажми 116,7 фоизга;\nпуллик хизматлар ҳажми 111,7 фоизга иқтисодий ўсишига эришилди.\nЯлпи ҳудудий маҳсулот таркибида кичик бизнес ва хусусий тадбиркорлик улуши 57,0 фоизни ташкил этиб, ўтган йилга нисбатан 1,1 фоиз бандга ортган, хизматлар соҳасининг улуши эса 52,0 фоизни ташкил этди.\nКичик бизнес ва хусусий тадбиркорликни янада қўллаб қувватлаш, ишбилармонлик муҳитини такомиллаштириш натижасида ҳисобот даврида 6881 та янги тадбиркорлик корхоналари ташкил этилди. Соҳа вакилларига тижорат банклари томонидан 4,3 трлн. сўмлик кредитлар ажратилди.\nҲудудий тасарруфдаги корхоналар томонидан 1102,7 млн. долларга тенг маҳсулот ва хизматлар экспорти амалга оширилди. 2015 йилда 337 та янги ҳудудий корхоналар экспорт фаолиятига жалб этилди.\n“2014-2016 йилларда Тошкент шаҳрини ижтимоий-иқтисодий ривожлантириш дастури” доирасида ҳисобот даврида 1856 та инвестиция лойиҳалари ишга туширилиши белгиланган бўлса амалда 1856 та инвестиция лойиҳалари ишга туширилди. Режадаги 28100 тага нисбатан ҳақиқатда 29491 та (105,0 фоиз) иш ўринлари ташкил этилди.\n“Тошкент шаҳрида иш ўринларини ташкил этиш ва аҳоли бандлигини таъминлаш дастури”га асосан 2015 йилда 93394 иш ўринларини ташкил этиш белгиланган бўлса, амалда 93470 иш ўринларини ташкил этилиб, белгиланган режа кўрсаткичлари 100,1 фоизга бажарилган.\nПечать 03 Февраль 2016 Ўқилди: 3358\nСайтда фойдаланувчилар сони: 503


24 май 2022, Тошкент вақти: 05:18\nПойтахт Бишкекдаги қатор ҳукумат бинолари¸ хусусан Бош прокуратура биноси ўт ичида қолди.\nҚирғизистон президенти Қурманбек Бакиевнинг Бишкекни тарк этгани хабар қилинаëтган бир кезда мамлакат бўйлаб ҳокимиятни ўз қўлига олганини айтаëтган мухолифат етакчилари Роза Ўтунбаевани муваққат Бош вазир этиб тайинлади.\nҚирғизистондаги мухолифат партияларидан таркиб топган Халқ қурултойи Марказий ижроия кенгашининг фавқулодда йиғинида мамлакатда ҳокимиятнинг халқ қўлига ўтгани эълон қилинди.\nПрезидент Бакиевнинг қочиб кетганини хабар қилган Регнум ахборот агентлиги у ўтирган учқичнинг Қозоғистон ҳудудига қўнганини билдирди. Аммо Бишкекдаги Манас аэропорти хизматчисининг Озодлик мухбирига айтишича¸ Бакиев ва унинг оила аъзолари ўтирган учқич кечки соат 9 ларда Ўш томон учиб кетган. Ҳозирча Бакиевнинг айнан қайда экани маълум эмас.\nАйни соатларда Бош вазир ва Бакиев ҳукумати бошқа вазирларининг ўз жонини сақлаб қолиш илинжида экани¸ кўпларининг эса норози намойишчилар қўлида гаровда экани айтилмоқда. Айни пайтда мухолифатнинг қамоқдаги фаоллари озод этилмоқда.\nХусусан¸ мамлакат собиқ Мудофа вазири¸ яқинда 8 йиллик қамоқ жазосига ҳукм қилинган Исмоил Исақовни озодликка чиқариш ҳаракати бормоқда. Исақовнинг яқин соатлар ичида тегишли ордер билан озодликка чиқарилиши кутилмоқда.\nХалқ қурултойи Марказий ижроия кенгашининг фавқулодда йиғинида шунингдек¸мамлакат¸ хусусан пойтахт Бишкекда тартиб ўрнатиш учун махсус халқ дружиналари ташкил этиш ва Турал Мадилбековни пойтахт коменданти этиб тайинлаш ҳақида ҳам қарор қабул қилинди. Шуниндек¸ Қирғизистондаги барча куч ишлатар ва мудофаа тизимлари раҳбарларига Бишкек комендантига бўйсуниш ҳақида буйруқ берилди.\nБишкекдаги норозилар Қирғизистон парламенти¸ Миллий хавфсизлик қўмитаси¸ Мудофаа вазирлиги ва Бош прокуратураси биносини ишғол қилгач¸ бир қатор расмий бинолари¸ хусусан Бош прокуратура биносига ўт қўйилган. Бишкекликларнинг билдиришларича¸ шаҳар марказида дўконларни талаш бошланган¸ хусусан Максим ва Марат Бакиевларга тегишли мулкка ўт қўйилган.\nБундан бир неча соат аввал Қирғизистон Ички ишлар вазири Мўлдўмуса Қўнғантиев Талас шаҳрида милиция халқ томонига ўтганини эълон қилган¸ бироқ кўп ўтмай намойишчилар томонидан қўлга олинган эди.. Айни пайтда Қўнғантиевнинг Таласдаги норози оломон томонидан калтакланиб¸ оғир аҳволда касалхонага ëтқизилгани айтилмоқда. Ҳозирча Ички ишлар вазирининг калтак зарбидан жон берганига оид хабарлар ўз тасдиғини топмади.\n- Мамлакат бўйлаб ҳокимият халқ қўлига ўтди,дея қўшимча қилди мухолифат етакчиси.


Сирдарёнинг очилаётган сирлари — Ishonch Gazetasi\nСирдарёнинг очилаётган сирлари\nёхуд Ховос ва Ховостепа ҳақида нималарни биламиз?\nСайхун дарёсининг қирғоқларида, Мирзачўл бағрида жойлашган Сирдарё вилоятининг бугун анчайин машҳур Гулистон, Ширин, Янгиер каби шаҳарлари бор. Улар ўтган асрда қад ростлаган. Демак, ёш. Қадимий ёзма манбаларда эса бу ҳудудда тарихий шаҳарлар, кентлар, қалъалар бўлгани ҳақида маълумотлар кам учрайди.\nЛекин ўтган асрнинг 50-60-йилларида амалга оширилган археологик қазишмалар натижасида Ширин шаҳри атрофида қадимий қабристонлар, Боёвут тумани маркази ва Ховос туманидаги тепаликлар бағрида қадимий қалъалар, кентлар, қўрғонлар ўринлари борлиги аниқланган. Бу масканлардан топилган айрим осори атиқалар ушбу қалъалар, қўрғонларда милоддан олдинги III-II асрларда ва илк ўрта асрларда ҳаёт қизғин давом этганини тасдиқлайди. Демак, бу ерларда шаҳарсозлик, маданий ҳаёт олис ўтмишдан бошланган.\nҚадим кент манзаралари\nВилоят ҳудудидаги энг қадимий шаҳарлардан бири Ховос ҳисобланади. Бу шаҳар даврлар силсиласида бузилиб, вайронага айланиб, кўмилиб кетган. Эндиликда унинг ўрнида Ховос тумани маркази яқинида жойлашган маҳобатли Ховостепа ёдгорлиги қад ростлаб турибди.\nШаҳар қадимда катта ҳудудни эгаллаган. Ҳозирги кунда унинг 1 гектардан зиёд арк қисми, шаҳристоннинг 11 гектарлик қисми тепалик остида вайрон ҳолда сақланиб қолган. Шаҳристоннинг баъзи ўринлари ва работлари йўқ бўлиб кетган. Археологлар бу ёдгорликни ўрганиш учун кўп йиллардан бери қазишма ишларини бажаришмоқда. Ана шундай қазишма ишларидан бирини 1988-1989 йилларда археологлар А.Грицина, В Набоков, Ю.Буряков амалга оширишган. Бунда ёдгорликнинг маданий қатламлари ўрганилган. 2003-2004 йилларда яна бир гуруҳ археологлар кенг кўламли қазишмаларга бош-қош бўлишди. 2014-2018 йилларда археологлар А.Грицина, К.Раҳимов, О.Мамиров иштирокида ўтказилган қазишмалар жараёнида ёдгорликнинг аксарият қисми очиб ўрганилган.\nБиринчи маданий қатлам\nҚазишмалар натижасида тепалик остида бир неча маданий қатлам борлиги аниқланди. Дастлабки маданий қатлам антик даврга тегишли бўлиб, ўша даврга оид, яъни милоддан аввалги IV-III асрларга мансуб уй-жойлар қолдиқлари, металсозлар бинолари, металл эритадиган печлар ўринлари, хум идишлар топилди. Милоддан аввалги II-I асрларга доир иншоотларнинг хоналари турлича барпо этилган. Баъзилари ҳар хил тошлар билан безатилган бўлса, айримларида хом ғиштларни териш асосида турли нақшлар ҳосил қилинган. Тепа қисми синиб кетган катта хумларда эса турли-туман маҳсулотлар сақланган. Бинолар, иншоотлар қурилишида антик даврга хос катта ғиштлар ишлатилган. Хоналарнинг полларига ҳам ана шундай ғиштлар терилган. Иншоотлар қурилишига қараб, булар шаҳар ҳукмдорларига тегишли бўлган, деган хулоса чиқариш мумкин.\nАнтик ва эллин даврига мансуб уй-жойлардан ҳар хил осори атиқалар ҳам топилган. Ана шулардан бири Зардуштийлик маъбудаси Анахитанинг милоддан аввалги II-I асрларда сополдан ишланган тасвири ҳисобланади. Маъбуда Анахита ҳосилдорлик, об-ҳаёт рамзи бўлиб, унинг ҳайкалчаси Амударё ва Сирдарёнинг қуйи нуқталарида, Ўзбекистоннинг шимолий қисмидаги шаҳарларда кенг тарқалган. Унинг тасвири Уструшона ҳудудларидан топилиши ноёб ҳодиса ҳисобланади. Бу маданий қатламдан антик даврга оид исириқдонлар, қадаҳ идишлар, қозонлар, тошдан тайёрланган деворларни бузишда ишлатиладиган ядролар, чироқдонлар ҳам топилиши эса Ховос тарихи олис ўтмишга бориб тақалишини кўрсатади.\nИккинчи маданий қатлам\nХовостепа ёдгорлигининг иккинчи маданий қатлами милодий IV-VIII асрларга тааллуқли экани аниқланди. Яъни, Ховосда ижтимоий ҳаёт, шаҳарсозлик 500-600 йиллар оралиғида гуллаб-яшнаган. Бу даврда шаҳар мустаҳкам мудофаа девори билан ўраб олинган. Мудофаа деворларининг маълум жойларида минорасимон буржлар бунёд этилган. Археологик қазишмалар жараёнида мудофаа деворларининг пастки қисми, минорасимон буржларнинг пойдеворлари, улуғвор қилиб солинган уй-жойларнинг қолдиқлари очилиши натижасида шаҳар ҳаётига оид янги маълумотларга эга бўлинди. Бу даврда ҳунармандчилик янада ривож топган. Ҳунармандчилик маросимларида ишлатиладиган турли хил идишларнинг, сопол ва тошдан ясалган урчуқбошлар, суякдан тайёрланган ғалтаклар, буғдой ёрғучоқлар, гиёҳларни янчадиган тош келилар, камон ўқларнинг учлари, тош мунчоқлар, товалар, кўплаб кўзаларнинг топилиши ҳам буни исботлайди. Айни шу даврда Ховос Буюк Ипак йўлининг марказидаги, ҳам савдо, ҳам ҳарбий йўлнинг чорраҳасидаги шаҳарга айланган. Бу ердан йўл тўрт тарафга – бир томони Хўжанд ва Фарғона орқали Хитойга, иккинчи томони Банокат кечуви орқали Харсанкат ва Дашти Қипчоққа, учинчи томони Самарқанд ва Бухорога, тўртинчи томони Уструшона пойтахти Бунжикатга тармоқланган. Шаҳар бу даврда катта ҳудудни эгаллаган.\nУчинчи маданий қатлам\nАраблар босқини шаҳарга катта талафот етказган. Лекин орадан кўп ўтмай қадим шаҳар ўрнида янги шаҳар қад ростлаган. Бу шаҳар қолдиқлари тепаликнинг учинчи маданий қатламидан жой олган. Ушбу маданий қатламдаги турар-жойлар, бинолар, иншоотлар қолдиқларини археологлар X-XIII асрларга тегишли деб баҳолашган. Бу маданий қатламдаги иншоотлар иккинчи маданий қатламдаги уйлардан қурилиши, бинокорлик услуби, архитектураси жиҳатдан фарқ қилади. Энг муҳими, уйлар қурилишида аввалги даврлардаги хом ғиштлар ўрнини пишган ғиштлар эгаллаган. Натижада бинолар барпо этишда нақшлар, безакларга кўпроқ эътибор қаратилган. Бу маданий қатламда топилган нодир иншоотлардан бири XI асрга оид қадимий ҳаммом қолдиқларидир. Бу эса шаҳарда жуда кўплаб иншоотлар мавжуд бўлганидан дарак беради. Маълумки, ҳаммомлар одатда масжидлар олдида қурилган. Масжид эса бир ўзи барпо этилмаган, унинг ёнида мадраса, хонақоҳ, минора ҳам тикланган. Демак, бу ҳаммом ёнида ана шундай иншоотлар мавжуд бўлган. Ҳаммом, таҳоратхонани қуриш учун қадимий мусулмон ғиштлар ишлатилган. Бу маданий қатламдан мисдан ясалган тангалар, узуклар, сирланган косалар, кўзалар, сирланган лаганлар, кулоллар ишлаган нақшинкор идишлар бўлаклари, меъморий безаклар, сопол идишларга безак бериш учун ишлатиладиган қолип бўлаклари ҳам топилган. Ана шу қадимий осори атиқалар орасида яна бир нодир ашё – Ҳумо қушининг босма усулда гўзал тасвири акс эттирилган чироқдон дастаси ҳам қазиб олинган. Ҳумо қушини аждодларимиз бахт ва омад, фаровонлик рамзи деб ҳисоблашган. Номаълум мусаввир томонидан Ҳумо қуши Боғи Эрам қўйнида ҳаёт гўзаллиги ва абадийлигининг тимсоли сифатида акс эттирилган.\nТўртинчи маданий қатлам\nХовостепада ҳаёт XVI-XVIII асрларда ҳам давом этган. Бу ёдгорликнинг тўртинчи маданий қатламидан топилган уй-жойлар қолдиқлари, сув йўллари, майиз қайнатиладиган ўчоқлар, сирланган лаганлар ва бошқа буюмлар мисолида аниқланди. Тепалик устида қалашиб ётган сопол буюмлар қолдиқлари ҳам ушбу даврдаги ҳаёт нишоналаридан дарак беради.\nТепалик остидаги вайронага айланган шаҳарнинг ниҳоятда қадимий эканини археологик қазишмалар натижаларидан ташқари кўҳна қалъа атрофида жойлашган меъморий иншоотлар, қабристонлар, зиёратгоҳлар, мақбаралар, табаррук қадамжолар ҳам исботлайди. Қалъа атрофида олтита қабристон – Мозори қўтон, Мозори саййид, Мозори пари, Мозори шоҳид, Мозори дил, Мозори қавс жойлашган. Бу қабристонларнинг аксарияти тепаликнинг атрофларида, яъни қадимий Ховос шаҳрининг шаҳристони ва работлари ўрнида пайдо бўлган. Бошқачароқ айтганда, босқинлар, урушлар натижасида работлар вайрон бўлиб, қабристонларга айланган. Қабристонларнинг кўплиги эса бу шаҳарда аҳоли зич яшаганини кўрсатади.\nТарихчиларнинг маълумотларига кўра, Ховосда 28 та табаррук қадамжо бўлган. Эндиликда улардан 12 таси сақланиб қолган. Шулардан бири «Хасти бузургон» зиёратгоҳи саналади. Бу зиёратгоҳда «Хасти бузург» лақаби билан улуғланган Жобир бобонинг қабри жойлашган. Ривоят қилишларича, Жобир бобо Ховос ва унинг атрофларига Ислом динини ёйиш учун келган. Бу инсон Ховосни обод қилишда қатнашган ва халқ ўртасида илм-маърифат тарқатган. Шу сабабли «Хасти бузург» дея улуғланган. «Биби оча» зиёратгоҳида Жобир бобонинг турмуш ўртоғи Биби Хадича дафн этилган. Бу ерда она ёки бувига оча дея мурожаат қилишгани сабабли у киши Биби оча дея эътироф этилган. «Юсуфбобо» зиёратгоҳида эса қадимда Ховосда темирчилик билан шуғулланган ва табиблик қилган, кейинчалик темирчилар пири деб улуғланган Юсуфбобо мақбараси мавжуд. «Шербобо» мақбарасида эса олис ўтмишда Ховосни душманлардан ҳимоя қилган, ҳимоячиларга бош бўлган Иброҳим исмли шерюрак инсон дафн этилган. Қадимий «Намозгоҳ» масжидини ховосликлар Жобир бобонинг етук, донишманд фарзандлари шарафига «Саъду Саъид» (Саййидларнинг улуғи) номи билан аташган. Бу зиёратгоҳларнинг аксарияти бугунги кунда обод масканларга айлантирилган.\n25 асрлик тарих\nМазкур маълумотлар ва археологлар қазишма ишларининг дастлабки натижаларидан англашилиб турибдики, Ховос ниҳоятда қадимий шаҳарлардан бири бўлиб, у камида 2400-2500 йиллик тарихга эга. Бу ерда амалга оширилган археологик изланишлар шундай хулосага келишга асос бўлди. Лекин бу тарихий сана ҳам якуний эмас. Чунки тепаликнинг энг остки қисмидаги маданий қатлами ҳали аниқланмаган. Агар бундай маданий қатлам мавжуд бўлса, қадимий Ховоснинг ёши 2400-2500 ёшдан ҳам улуғ бўлиши шубҳасиз. Шунинг учун у нафақат Сирдарё вилоятидаги, балки мамлакатимиздаги кўҳна шаҳарлардан бири, деб эътироф этилди. 2018 йилда Ховостепа ЮНЕСКОнинг маданий ёдгорликлар рўйхатига киритилди.\nХовос номи нимани англатади?\nКўҳна шаҳарнинг Ховос номи билан қачондан бошлаб аталгани ва бу ном қандай маъно билдириши ҳақида аниқ тарихий маълумотлар йўқ. Лекин бу борада баъзи тахминий фикрларни билдириш мумкин. «Ховос» сўзи араб тилидаги «хавос» сўзининг халқимиз тилида ўзгарган шакли. «Алишер Навоий асарлари луғати»да келтирилишича, «хавос» сўзининг иккита луғавий маъноси мавжуд. Биринчиси, хосиятлар, хоссалар, иккинчиси подшоҳ яқинлари, улуғ зотлар, хос кишилар маъноларини билдиради. «Хавос»нинг бирлик формаси «хос» бўлиб, у махсус, алоҳида, юқори табақа мазмунларини англатади. Шундан келиб чиқиб, Ховос сўзи подшоҳ яқинлари, улуғ зотлар, хос кишилар яшайдиган жой маъносини билдиради, дейиш мумкин. Шаҳарга бу ном, табиийки, араблар босқинидан кейин қўйилган. Араблар босқинига қадар шаҳар қандай ном билан аталгани номаълум.\nАйни пайтда, ўрта аср ёзма манбаларида бу шаҳар ва унда яшаган баъзи улуғ шахслар хусусида маълумотлар ҳам мавжуд. Жумладан, Абу Комил ал-Басирийнинг «Музофот», Абдулазиз ибн Муҳаммад ан-Нахшабийнинг «Муъжам аш-шуюх», Абу Хафс Умар ан-Насафийнинг «Ал-қанд фи зикри уламои Самарқанд» каби асарларида ҳам Ховос ва ховослик алломалар ҳақида қисқача маълумотлар берилган.\nХовостепа ёдгорлиги ва шаҳар кўринишлари 1900 йилдан кейин фотосуратларга ҳам муҳрланган. 1909 йилда Чор Россияси пойтахтидан фотограф, этнограф олим Семен Прокудин-Горский Туркистонга келади. Бу ерда Самарқанд, Фарғона, Бухоро ва Сирдарё вилоятларидаги қадимий шаҳарлар бўйлаб саёҳат қилади. Ховос шаҳарчасида бўлиб, тепаликни, шаҳардаги уйларни, шаҳар атрофидаги жойларни, ховосликларни суратларга муҳрлайди. Ўнга яқин фотосуратлар тарих мулкига айланиб қолган. Улар эндиликда Америка Қўшма Штатларининг Конгресс кутубхонасида ва Россияда, Санкт-Петербургдаги Борис Ельцин номидаги Президент кутубхонасида сақланмоқда. Буларнинг бари Ховоснинг қадимий ва кўҳна тарихидан гувоҳлик беради.\nСайёҳлик марказларидан бирига айланади\nБугунги кунда Ховос тарихини ўрганиш ва уни тарғиб қилиш, Ховостепа ёдгорлигини ҳамда унга ёндош зиёратгоҳларни сайёҳлик марказларидан бирига айлантириш учун жиддий ишлар амалга оширилмоқда. Туман ҳокими Райимқул Бобоев бошчилигида «Кўҳна Ховос маданий меросини асраб-авайлаб сақлаш маркази» ташкил этилган. Бу марказнинг фаолияти тарихни ўрганиш, археологик қазишмаларни амалга ошириш маданий меросни авайлаб сақлашдан тортиб уларни кенг жамоатчиликка танитишгача бўлган барча жараёнларни қамраб олган. Хуллас, бугун тарихга эътибор, уни асл ҳолида тиклаш ҳар бир ховосликнинг чинакам мақсадига айланган.\n…Ховос ёдгорлик тепалигининг энг юқори қисмига кўтарилсангиз, теварак-атроф яққол кўзга ташланади. Бир томонда Қурама тизмалари, иккинчи томонда Мирзачўл кенгликлари, учинчи томонда буралиб-буралиб оқаётган Сайхун, яна бир томонда Зомин тоғларига қадар бир-бирига туташиб кетган боғлар намоён бўлади. Бу ерда бир зум ўтирсангиз, кўҳна тарих хаёлингизда жонланади: Зардуштийларнинг маҳобатли ибодатхоналари, Искандар Зулқарнайннинг саф тортган лашкарлари ва Спитаменнинг озодлик учун курашлари, мўғуллар қирғини ва Жалолиддин Мангуберди, Темур Маликнинг уларга қарши аёвсиз жанглари, соҳибқирон Амир Темурнинг буюк давлат барпо этиши, Чор Россияси ва шўролар давлатининг мустамлакачилик урушлари, халқимизнинг эрк, мустақиллик йўлидаги армонлари, орзу-умидлари ва истиқлол қувончлари… Кўҳна Ховос ва бу шаҳарда яшаган халқ ҳам тарихнинг ана шундай йўлларини босиб ўтиб, бугунги кунларга етиб келди. Ховостепанинг юксак нуқтасидан яна бир ҳолат – унга ёндош Гулбаҳор, Ҳуснобод, Фарҳод, Зафаробод, Ҳавотоғ, Туркистон, Соҳибкор, Чаманзор ва бошқа шу каби қишлоқлар қайтадан обод бўлаётгани, унга яқин жойда «Ховос сити» деб номланган кўркам, гўзал шаҳар қад ростлаётгани ҳам намоён бўлади. Бир ёнда 2500 йиллик кекса тарих сирларини очмоқда, иккинчи томонда, келажак бўй кўрсатмоқда. Ховос ана шундай ўзгаришлар, янгиланишлар ва бунёдкорликлар қўйнида яшамоқда.


Тошкентда янги намунадаги йўловчи вагонлари ишлаб чиқариш йўлга қўйилди\n«Тошкент йўловчи вагонларни ишлаб чиқиш ва таъмирлаш заводи» АЖ ўз фаолиятини кенгайтириб, маҳсулотлари турини 10 мартагача оширишга эришди. Корхонада 50дан ортиқ замонавий, юқори таснифли техникалардан фойдаланилмоқда.\nЗавод мутахассисларининг янги ишланмаларидан бири ҳавони совутувчи тизимга эга ҳамда юмшоқ ўриндиқли 61-926 моделли вагонлардир. Булар доимий йўналишда қатновчи поезд таркиблари учун мўлжалланган. Мазкур вагонлар ўзаро бириктирилганда орада очиқ масофа кам қолади ва ташқи томондан герметик бекитилган бўлади.\nБу ўз навбатида йўловчиларга вагондан вагонга хавфсиз равишда ўтиш имконини беради. Бундан ташқари, йўловчилар поезд тўхташи ва ҳаракатланишида вагонларнинг ўзаро урилишидан пайдо бўлувчи сасларни эшитмайди. Янги вагонлар таркиби ташқи томондан ҳам замонавий кўринишга эга. Шунингдек, унинг конструкцияси, ёритилиши, эргономикаси, микроиқлим, шовқин ва вибрация кўрсаткичлари бўйича санитар меъёрларга тўлиқ мос келади.\nМанба: “Народное слово” газетаси\nЎзбекистон поезд вагон


«Роббингиздан мағфират сўранг. Албатта, У Ғаффордир», дедим. Шунда устингизга ёмғирни мўл‑кўл қилиб юборадир. Ва сизга мол‑мулк ва бола-чақа ила мадад берадир ва сизларга боғ‑роғлар қилиб берур ҳамда анҳорлар қилиб берадир», деган («Нуҳ» сураси, 11-оят).\n«Истиғфор» сўзининг луғавий маъноси «беркитиш» ва «устини ёпиш»дир. «Аллоҳ мағфират қилди» дегани «гуноҳни беркитди» деганидир. Истиғфор (гуноҳнинг кечирилишини) сўрашдир.\nИстиғфор уламолар истилоҳида дуо, тавба ва бошқа тоатлар ила гуноҳнинг мағфират қилинишини сўрашдир.\nАмалда банданинг «Астағфируллоҳ» ва шу маънодаги калималарни тилида айтиб, дили билан тасдиқлаши истиғфордир. Умумий маънода эса истиғфор диндорликни ифода этади.\n«...Шунда устингизга ёмғирни мўл кўл қилиб юборадир. Ва сизга мол мулк ва бола-чақа ила мадад берадир ва сизларга боғ роғлар қилиб берур ҳамда анҳорлар қилиб берадир».\nБуюк ватандошимиз Имом Абул Баракот Насафий ўзларининг «Мадорик» номли машҳур тафсирларида ушбу ояти кариманинг тафсирига қуйидаги қиссани келтирадилар:\nҲазрати Имом Ҳасан Басрий ўз даврларида бир гуруҳ кишилар билан суҳбатлашиб ўтирганларида бир одам келиб, қурғоқчиликдан шикоят қилибди. Ҳазрати Имом Ҳасан Басрий «Истиғфор айтинглар», деб маслаҳат берибдилар.\nИккинчиси келиб, камбағалликдан, учинчиси фарзандсизликдан ва ҳоказо шикоятлар қилибдилар. Уларнинг барчаларига «Истиғфор айтинглар» деган маслаҳатни берибдилар.\nШунда суҳбатдошлардан Робийъ ибн Субайҳ ҳазрати Ҳасан Басрийга мурожаат қилиб:\n«Эй Имом, сизга турли кишилар турли нарсалардан шикоят қилдилар, сиз эса ҳаммаларига бир хил жавоб бердингиз, бунинг боиси недур?» дебди.\nҲазрати Имом бу саволнинг жавобига юқорида келтирилган оятларни ўқиб берибдилар.\nМазкур оятда истиғфор ва ризқларнинг бир-бирига боғлиқлигига ишора қилинмоқда. Қуръони Каримнинг кўпгина оятларида қалб поклиги, диндорлик ва ҳидоятда юришдан ризқнинг мўллиги, фаровонлик ва серобчилик келиб чиқиши таъкидланган.\nЖумладан, «Аъроф» сурасида «Агар шаҳар-қишлоқ аҳли иймон келтирганларида ва тақво қилганларида эди, албатта, уларга осмону ердан баракотларни очиб қўяр эдик. Лекин улар ёлғонга чиқардилар, бас, уларни касб қилган нарсалари туфайли тутдик...», дейилади (96-оят).\nШунга ўхшаш оятлар «Моида», «Ҳуд» ва бошқа сураларда ҳам бор.\nДемакки, қайси халқ Аллоҳдан қўрқса, яхши амалларни қилса, адолат ва омонликни жорий қилса, Аллоҳ у халқни ер юзида пешқадам қилиб қўяди. У халқ фаровонлик, тараққиёт ва бахтли ҳаётга эришади.\nГоҳида Аллоҳдан қўрқмайдиган, иймонсиз халқлар ҳам фаровонликка етишиши мумкин, лекин бу синов учун бўлади. Кейинроқ ҳақиқий ҳолат зоҳир бўлиб, кўзга кўриниб турган фаровонлик ортидаги муаммолар ошкора бўла бошлайди. Бу Парвардигорнинг Ўзидан қайтган, бандаларига юборган азобининг бошланиши бўлади.\n«…ва улар фаҳш иш ёки ўзларига зулм қилган чоғларида Аллоҳни эслаб, гуноҳларини мағфират қилишни сўрарлар – гуноҳларни Аллоҳдан ўзга ким ҳам мағфират қиларди? – ва улар била туриб қилган ишларида бардавом бўлмаслар», деган (135-оят).\nМаълумки, тақводорлик мўминларнинг олий даражаси ҳисобланади. Ҳозир ўрганаётган ояти каримамизда тақводорларга улкан даражалар ваъда қилинмаётир. Лекин ушбу оятда фаҳш иш ёки ўзига зулм қилган одамлар ҳам тақводорлар сафидан ўрин олишлари мумкинлиги айтилмоқда.\nБу нимага далолат қилади? Бу Ислом динининг бағри кенглигига далолат қилади. Бу Исломда инсоннинг табиатини ниҳоятда чуқур билиб, ўзига яраша муомала қилинишидан далолат беради. Инсон нима бўлганда ҳам, инсондир. Ҳаёти давомида турли қийинчиликларга, иғво ва чалғитишларга учрайди. Баъзи вақтларда заифлиги тутиб, ҳавою нафсининг сўзига кириб қўяди. Бундай пайтда дарҳол ўзига келиб, ояти каримада зикр этилаётгандек, «Аллоҳни эслаб, гуноҳларини мағфират қилишни сўрарлар».\nХўш, буларга қандай муносабатда бўлиш керак? «Сен фалон ишни қилиб қўйдинг, бўлди, энди умидингни узавер», дейиладими? Йўқ! Ислом тавба эшигини кенг очиб қўйган. Бандалиги, ожизлиги тутиб, баъзи гуноҳларни қилган бўлса ҳам, тақводорлар сафига қўшилиш имкони бор. Фақат бир шарти бор, у ҳам бўлса: «Аллоҳни эслаб, гуноҳларини мағфират қилишни сўрарлар» ва «...ва улар била туриб қилган ишларида бардавом бўлмаслар».\nАна шундагина бундай бандалар тақводорлар сафига қўшилиш имкониятидан маҳрум бўлмайдилар. Аммо тавба қилмасалар ва билиб туриб, гуноҳларида яна давом этаверсалар, бу имконият уларга ҳеч қачон берилмайди.\nДемак, бир марта билмасдан ёки заифлик қилиб гуноҳ қилиб қўйган одам дарров тавба қилса ва гуноҳдан тўхтаса, шундагина тавбаси қабул бўлар экан. Бу қоида мағфират бобидаги барча оят ва ҳадисларга тегишлидир. Баъзи нафси бузуқ одамлар оғзида «Тавба қилдим», деб қўйиб, қайта-қайта гуноҳ қилаверсалар, бу ҳукмга кирмайдилар.\nИмом Аҳмад ибн Ҳанбал розияллоҳу анҳу ривоят қилган ҳадисда Пайғамбаримиз алайҳиссалом «Гуноҳ қилган ҳар бир мусулмон яхшилаб таҳорат қилиб, икки ракъат намоз ўқиб, сўнгра истиғфор айтса, албатта, Аллоҳ уни кечиради», деганлар.\n«Ким бир ёмонлик қилса ёки ўзига зулм этса, сўнгра Аллоҳдан мағфират сўраса, Аллоҳни Ғофур, Роҳийм ўлароқ топадир», деган (110-оят).\nУшбу оятда Аллоҳ субҳанаҳу ва таоло гуноҳ қилган бандаларга Ўзининг марҳамати, фазлу карами ва бағри кенглигидан хабар бермоқда. Бу ояти карима ҳақида ҳазрати Абдуллоҳ ибн Аббос розияллоҳу анҳу қуйидагиларни айтганлар:\n«Аллоҳ Ўз бандаларига карами, афви, ҳилми, раҳматининг кенглиги ва мағфиратининг беқиёслиги ҳақида хабар бермоқда. Кичикми-каттами, кимки гуноҳ қилса-ю, сўнгра Аллоҳга истиғфор айтса, Аллоҳни мағфиратли ва раҳмли Зот топади. Гарчи гуноҳлари осмонлару ердан, тоғлардан катта бўлса ҳам».\nИбн Жарийр Абдуллоҳдан ривоят қиладилар:\n«Бани Исроилдан бир киши гуноҳ қилса, ўша гуноҳнинг нима билан ювилиши эрталаб эшигига ёзилиб қолар эди. Кийимига пешоб тегса, ўша жойни қайчи билан қирқиб ташлар эди», дедилар.\n«Аллоҳ таоло Бану Исроилга хўп яхшиликни ато қилган экан-да», деди.\nАбдуллоҳ розияллоҳу анҳу:\n«Сизга берган нарсаси уларга берганидан яхшидир. Сувни сиз учун покловчи қилиб қўйибди. Аллоҳ таоло: «Ким ёмонлик қилса ёки ўзига зулм этса, сўнгра Аллоҳга истиғфор айтса, Аллоҳни мағфиратли ва раҳмли Зот топади», деб қўйибди», дедилар».\nДемак, Аллоҳ таоло томонидан берилган бу улкан фазлга муносиб бўлиш лозим. Мусулмон киши билиб-билмай бирор ёмонлик содир этиб қўйса, дарҳол истиғфорга, тавбага шошилиши лозим.\nАллоҳ таоло яна «Бақара» сурасида айтади:\n«Ва Аллоҳдан мағфират сўранглар. Албатта, Аллоҳ Ғафурдир, Роҳиймдир» (199-оят).\nАллоҳ таоло бу ояти каримада ҳажда юрган бандаларини истиғфор айтишга буюрмоқда. «Ҳаж қилдим, гуноҳим ювилди», деб ғурурга кетмасин. Мана шундай улуғ мақомда ҳам ўзида камчилик сезсин. Истиғфор айтиш бандани улкан бахту саодатга ҳам эриштиради.\n«Ким истиғфор айтишни ўзига лозим тутса, Аллоҳ унинг мушкулини кушойиш қилади, оғирини енгил қилади ва ўзи ўйламаган томондан ризқ беради», деганлар.\n«Сабрлилар, ростгўйлар, итоаткорлар, нафақа қилувчилар ва саҳарларда мағфират сўровчилардир», деган («Оли Имрон» сураси, 17-оят).\nСабр қилувчи бўлишдамашаққатларга чидаш, иймон тақозо қиладиган ишларни амалга ошириш, Аллоҳнинг ҳукмини розилик билан қабул қилиш ва бошқа кўпгина фазилатлар бор.\nАллоҳга доимий тоат қилувчибўлишда эса Парвардигори оламнинг ҳаққини адо этиш, бандалик вазифасини бажариш маънолари бор.\nНафақа қилувчи бўлишдамол сарфлашда сахийлик, молга сиғиниш дардларидан халос бўлиш, одамлар ўртасида инсоний биродарлик бурчларини адо этиш маънолари бор.\nСаҳарда истиғфор айтувчи бўлишдаэса энг гўзал ва соф тонг чоғида Аллоҳ таолога дардини очиб солишдир.\nМазкур сифатларга эга бўлган одамлар учун барча нозу неъмат, роҳат-фароғат устига, Аллоҳ таолодан розилик ҳам бор.\nСаҳар чоғида қалб мусаффо, руҳ тинч бўлади, у вақтда бедор бўлишнинг ўзи катта фазл ҳисобланади. Боз устига, у вақтда истиғфор айтиш истиғфор эгасини юксак мартабаларга эриштиради. Улуғ саҳобалардан Абдуллоҳ ибн Умар розияллоҳу анҳу кечаси намоз ўқиб бўлиб, хизматчиларидан:\n«Эй Нофеъ, саҳар кирдими?» деб сўрар эдилар.\nАгар Нофеъ «Ҳа», деса, тонг отгунча дуо ва истиғфор билан машғул бўлар эдилар.\n«Модомики сен уларнинг ичида экансан, Аллоҳ уларни азобламас. Модомики улар истиғфор айтар эканлар, Аллоҳ уларни азобловчимас», деган («Анфол» сураси, 33-оят).\nАллоҳ таоло уларга ҳалок қилиб битирувчи азоб юбормаслигининг иккита сабаби бор экан. Биринчиси – Расули Акрам соллаллоҳу алайҳи васалламнинг борликлари. Чунки Аллоҳ таоло у кишини барча одамларга раҳмат қилиб юборган. Ораларида шундай зот турган қавмни Аллоҳ оммавий азобга дучор қилишни ирода қилмаган.\nИккинчи сабаби эса – уларнинг истиғфор айтишлари. Аллоҳдан гуноҳларини кечиришини сўрашларидир. Чунки истиғфор айтилса, яхшиликдан умид бор бўлади.\n«Ва улар саҳарларда истиғфор айтар эдилар», деган («Заарийаат» сураси, 18-оят).\nСаҳар чоғида туриш, истиғфор айтиб, гуноҳидан кечишини сўраш жуда ҳам фазилатли иш бўлиб, буни қилган кишилар хайр-барака, улуғ мартабаларга эришадилар. Ҳадиси шарифлардан бирида Пайғамбаримиз соллаллоҳу алайҳи васаллам:\n«Албатта, Аллоҳ таоло ҳар куни кечанинг учдан бири қолганда дунё осмонига тушади ва тонг отгунча «Тавба қилувчи борми? Тавбасини қабул қиламан, истиғфор айтувчи борми? Мағфират қилиб, гуноҳини кечаман? Сўровчи борми, сўраганини бераман», дейди», деганлар».\nШунинг учун иложи борича саҳар чоғи туриб, ибодат қилиш, истиғфор айтишга уриниш лозим.\nСаҳобаларнинг адолати ҳақида\nМусо Ашъарий розияллоҳу анҳу адолат билан ҳукм қил..\nҒийбатни ҳаром қилган оят (1-қисм)\nАллоҳ таоло айтади: «Сизлардан баъзингиз баъзингиз..\n1. Зоҳидлик Аллоҳ таолога тугал таваккулнинг намун..\n13. Ибрат мақсадида ғийбат қилиш. Одамларга ибрат ..


BahsOnlineнинг навбатдаги сонида давлат мулозимларининг одамлар юриш –туриши ва тўй ҳашамларига аралашуви масаласини муҳокама қиламиз. Агар сиз баҳсимизда иштирок этмоқчи бўлсангиз 16 сентябрь Тошкент вақти билан соат 19.05дан бошлаб OzodlikOnline, OzodSkype, OzodOvoz Скайп манзилларига боғланинг.\nКечаëтган ҳафтанинг икки кунида Ўзбекистонда рўмол ўраганларга ва тўйларда вальс тушишга қарши тадбирлар бўлди.\nТошкентдаги туғруқхоналарда ҳижоб ёки рўмол ўраган аёллар ишдан бўшатилмоқда.\nБундан олдин қўшиқчи Лола Йўлдошеванинг саҳна кийими "Ўзбекнаво"да муҳокама қилиниб, хонандага расмий ҳайфсан эълон қилинган эди.\nСанъаткорларнинг “Ярим-яланғоч” кийиниши Ўзбекистон Бош вазирининг ўринбосари Элмира Боситхонова тарафидан муҳокама қилинган.\nОзодликнинг Тошкент вилоят хотин-қизлар қўмитасидаги манбасига кўра¸ ўтган ҳафтада вилоят хотин-қизлар қўмитаси “Маҳалла” хайрия жамғармаси вилоят бўлими, “Камолот” ЁИҲ ва соғлиқни сақлаш бошқармаси билан ҳамкорликда тўй-маъракаларни тартибли ўтказиш ва тўйларда ғарб оммавий маданияти асоратларининг олдини олиш мақсадида чора-тадбирлар режаси ишлаб чиққан.\nЎзбекистон президентининг 1998 йил 28 октябрдаги “Тўй-ҳашамлар, оилавий тантаналар, маърака ва маросимлар, марҳумлар хотираларига бағишланган тадбирлар ўтказилишини тартибга солиш тўғрисида”ги ПФ-2100-сонли Фармони ижросини таъминлаш мақсадида¸ бирда кучайиб бирда сусайиб¸ кун тартибидан тушмай келаëтир.\nТошкент ҳокимининг 2012 йил “Тошкент шаҳридаги тўйхона, ресторан ва кафеларда тўй-ҳашам, оилавий тантана, маърака ва маросимларни ўтказиш қоидаларини тасдиқлаш тўғрисида”ги 732-сонли қарорни қабул қилган эди.\nBahsOnlineнинг навбатдаги сонида давлат мулозимларининг одамлар юриш –туриши ва тўй ҳашамларига арлашавуви масаласини муҳокама қиламиз.\nХўш¸ ҳукумат одамларнинг юриш-туришини белгилаши керакми?


14:05, 23.05.2020 // 176900\nДолларнинг келажаги қандай бўлади?\nПандемия сабабли март ойи охирларидан бошлаб дунё бозорларидаги вазият ёмонлаша бошлади. Халқаро сармоядорлар бу сафар ҳам 2008 йилдаги молиявий инқироз пайтида жон сақлаш учун яна долларга мурожаат қилди. АҚШнинг федераль захираси эса халқаро ҳамкорларини доллар етказиб бериш мақсадида улкан ҳажмдаги пулларни зарб қилишга киришиб кетди. Иккинчи жаҳон урушидан 75 йил ўтган бўлса-да, доллар ҳамон дунёнинг биринчи рақамли валютаси бўлиб келмоқда, деб ёзади The Foreign Affairs нашри.\nРивожланаётган бозорларнинг ўсиб бораётгани ва АҚШ иқтисодиётининг заифлашуви манзарасида долларнинг ўз нуфузини сақлаб қолаётгани диққатга сазовор. Агарда 1960 йилларда АҚШ дунё ялпи ички маҳсулотидаги улуши 40 фоизни ташкил этган бўлса, бугун бу улушнинг 25 фоизигина АҚШ ҳисобига тўғри келмоқда. Шуни ҳам айтиш жоизки, бугунги кунда долларнинг ўз нуфузини сақлаб қолиши расмий Вашингтоннинг COVID-19 пандемиясини қай тарзда енгиш салоҳиятига ҳам боғлиқ.\nДолларнинг халқаро нуфузи АҚШ ҳукуматига доллардаги активларни нисбатан паст қийматларда тўлаш имконини бериши билан муҳим. Бундан ташқари, долларнинг мақоми АҚШга сезиларли даражада савдо дефицитларига, курс ўзгаришларидан келадиган хатарларни қисқартиришга, молия бозорини ликвидли бўлишига ёрдам беради. Шунингдек, доллар Америка банкларига доллар билан молияланиш учун кенг имкониятлар эшигини очади.\nХитой иқтисодиётининг қудратга тўлишини инобатга олсак, долларнинг ўз нуфузини анча узоқ вақтдан бери сақлаб келаётгани бир қарашда ноодатийдек. Ҳозирда Хитой юани долларнинг ўрнини эгаллаш салоҳиятга эга. Хитой иқтисодиётининг кўламларини, келажакдаги ўсиш суратини, халқаро иқтисодиётга интеграциялашувини, юаннинг халқаро интеграцион жараёнларга тортилишини қўллаб-қувватлашнинг авж олгани каби сабаблар Хитой валютасининг келажаги борасида ижобий тасаввурлар уйғотади. Бироқ бу омиллар ҳам юаннинг дунёнинг биринчи рақамли валютаси бўлиши учун етарли эмас.\nБунинг учун Хитой ҳукумати бир қатор тўсиқларни бартараф этишга тўғри келадики, бу чораларга бозор иқтисодиётига ўтиш жараёнида улкан ютуқларга эришиш, корпоратив бошқарув тизимини такомиллаштириш, натижадор ва яхши ташкилланган молиявий бозорларни яратиш халқаро сармоядорларнинг юанга нисбатан ҳурматини юзага келтиради. АҚШ ҳукумати эса Хитой билан рақобати ортида, аслида, нима турганини яхшилаб тушуниб олиши керак. АҚШ ҳукумати молиявий ва технологик инновацияларда пешқадам бўлишни уддалаши зарур.\nХитойнинг рақамли валютасини долларга рақобатчи бўлади, деган фикрларни муболағалаштиришга эса асос йўқ. Долларга халқаро етакчиликни келтирган омиллар асосида эса оқилона ишлаб чиқилган макроиқтисодий ва фискал стратегия асосига қурилган ўсиб бораётган иқтисодиёт, шаффоф ва очиқ бошқарув тизими ва дунё сиёсати, иқтисодиёти ҳамда хавфсизлик тизимидаги етакчилик ётади. Шундай экан, долларнинг нуфузи Хитойдаги вазиятга эмас, аксинча пандемиядан кейинги иқтисодиётга АҚШ мослаша оладими ёки йўқлигига боғлиқ бўлиб қолади.\nХитойдаги банк молия соҳасидаги ислоҳотлар ва ривожланиш кўлами қанчалик улкан, юқори бўлмасин, рақамли юань Хитой юани эканича қолаверади. Пулнинг шакли ўзгарса-да, тўлов бирлиги ҳамон ўша – олди-сотди вазифаси. Хитой ўз валютасини халқаро ҳисоб-китоблар жараёнига тортишга уринар экан, ҳамон нефть, хом ашё ҳисоб-китобларида доллар билан ҳисоб-китоб қилиш сақланиб қолмоқда. XXI асрда фунт стерлинг ва доллар халқаро валюта ҳисоб-китобларида устунлик мақомида бўлди, кейинроқ эса халқаро валюта резервлари қаторига япон иени, евро, қўшилди.\nБугунги кунда эса Хитой юани ҳам халқаро резерв валютаси бўлиш учун салоҳиятга эга. Аммо юань халқаро ҳисоб-китобларда доллар билан рақобатлашадиган даражага чиқади, дейиш ҳақиқатдан йироқ. Хитойда давлатнинг иқтисодиётга аралашуви сақланиб қолар экан, Хитой юани халқаро резерв валютасига айланиши учун улкан иқтисодий ислоҳотларга зарурат бор. Улкан иқтисодий ислоҳотлар эса расмий Пекин учун кутилмаган совғаларга бой бўлиши мумкин.\nЎз навбатида доллар дунё валютаси мақомида қолар экан, АҚШ ҳукумати ҳам дунё миқёсидаги савдо ва технологик соҳалардаги рақобатда халқаро нормаларни ва тартибни мукаммаллаштиришда ташаббусни қўлдан бой бермаслиги, долларни санкциялар қуроли сифатида ишлатишдан тийилиши каби муҳим вазифаларни оқилона ҳал этиши жоиз. Бундай тадбирлар эса долларга ишончли валюта эканида, албатта, ёрдам беради.\nРуслар учун осмонини ёпаётган АҚШ\nThe Bloomberg колумнисти Эли Лейк АҚШ ҳукуматини руслар билан 1992 йилда имзоланган муҳим шартномадан чиқишини олқишлаб мақола чоп этди. Муаллиф назарида, Россия ҳукумати битим бандларини мунтазам равишда бузиб келади ва тинчлик шартларини хавф остида қолдиради. Бироқ расмий Вашингтон русларнинг шартномани бузиши борасида бирор-бир далил келтирмаган. Агарда битим шартларига бир тараф амал қилмаётган бўлса, у ҳолда иккинчи тараф шартномадан чиқиш учун тўлақонли ҳуқуққа эга.\nПрезидент Дональд Трамп Очиқ осмон бўйича келишувдан чиқишини эълон қилгач, мухолифатчи партиялар Трампни яна бир муҳим шартномадан чиқиши борасида танқид қилиб чиқди. АҚШ Марказий разведка бошқармаси собиқ раҳбари Майкл Хэйден ўзининг Twitter’даги саҳифасида бундай ҳаракатни ақлсизлик деб атади. АҚШнинг БМТдаги собиқ вакили Саманта Пауэр ўзининг Twitter’даги саҳифасида эса «Иттифоқчиларимиз иштирок этаётган шартномадан чиқиш бу Трампнинг узоқни кўролмайдиган сиёсати натижасидир», дея ўз фикрини қолдирди.\nМуаллиф фикрича, Трамп томонидан қабул қилинган қарор тафсилотларига кўра ҳам, тамойилига кўра ҳам тўғри. Очиқ осмон бўйича келишув 1992 йилда имзоланган бўлиб, мазкур шартнома америкалик ва рус разведка учоқларига ҳарбий объектлар ва қуролли кучлар ҳаракатланадиган нуқталар устидан парвоз қилиш имконини беради. Шартномадан кўзланган мақсад эса шартномани имзолаган 35 мамлакат ўртасида қуролланиш борасида аъзо мамлакатлар ўз бўйнига олган масъулиятни қандай даражада бажараётгани борасида ўзаро ишончни ҳосил қилиш.\nНазарий жиҳатдан олиб қараганда бу яхши ғояга ўхшайди. Осмондан кузатиш Россия тарафининг қуролланиш борасидаги муҳим келишувни қандай тарзда бажараётганига ишонч ҳосил қилишга ёрдам беради. Шунингдек, мазкур шартнома орқали аъзо мамлакатларнинг қуролли кучлари тинчлик вақтида қаерларда ҳаракат қилаётгани борасида ҳарбий режалаштириш имконини беради. Аммо шартноманинг бир камчилиги шундаки, Россия тарафи мунтазам равишда шартнома бандларини бузиб келмоқда.\nМисол учун, 2014 йилда Россия ҳарбийларининг Қримга, кейинчалик эса Украина шарқига бостириб кириши Россия 1994 йилда Украина чегаралари бутунлигини ҳурмат қилиши ҳақидаги мажбуриятни бажармаслик ҳисобланади. Украина эса ўз ҳудудида жойлаштирилган ядро қуролларидан воз кечиш эвазига юқоридаги мажбуриятлар кафолатланишини қўлга киритган эди. 1987 йилда имзоланган ўрта ва яқин масофага учувчи ракеталарни йўқ қилиш борасидаги шартномага мувофиқ Россия Европада шундай ракеталарни йўқ қилиш билан боғлиқ бандларнигина бажарди ва бу ҳол 2008 йилга қадар давом этди.\n2008 йилдан бошлаб эса рус ҳукумати 1987 йилда имзоланган шартномани узоқ масофадан туриб бошқариладиган қанотли ракеталарнинг тажрибаси билан шуғулланиб буза бошлади. АҚШ тарафи эса 10 йилдан ошиқ вақт мобайнида Россияни аввалроқ имзоланган шартнома бандларини бажаришга чақириб келди. Бироқ Путин Европадаги нишонларга зарба бериши мумкин бўлган ракеталарни такомиллаштиришдан бош тортмади. Шу боисдан ҳам 2018 йилнинг октябрь ойида НАТО шартнома бандларини бузаётгани ҳақида расмий маълумот берди, АҚШ ҳукумати эса 1987 йилда имзоланган шартномадан чиқишини маълум қилди.\nОчиқ осмон ҳақидаги шартнома кучга киргач, Россия аввалига шартноманинг бандларини бажариб келди. Аммо ҳокимият тепасига Обама келгач, рус томони АҚШ қуролли кучларига айрим ҳарбий объектлар узра парвоз қилишда рухсат бермади. Расмий Вашингтон рус ҳукумати АҚШнинг муҳим инфратузилмалари жойлашган нуқталарни расмга олиши ва харитага тушираётгани борасида муҳим далиллари борлигини билдирди. Америкалик сенатор Том Коттон «Очиқ осмон ҳақидаги шартнома эзгу ниятлар билан қудратли давлатларга ишонч сари йўл очишга ёрдам бериш учун дунёга келган бўлса, Россия разведкасининг жосуси сифатида жон таслим қилди», деб Очиқ осмон ҳақидаги шартномага таъриф берди.\nҲозирда америкалик сиёсатчилар Россиядан шартнома бандларини бажаришга чақириб келаётган бўлса-да, рус тарафи америкалик дипломатларнинг чақириқларини жавобсиз қолдириб келмоқда. Қудратли давлатлар ўртасидаги шартномалар хавфсизликни сақлаш учун тузилади, аммо шартнома имзолаган тарафлардан бири шартнома бандларини бажармасликни маъқул кўрар экан, ундан наф бўлмайди. Трамп ва ноябрда Оқ уйга келадиган янги президент шартнома бандлари бажарилмаётгани учун шартномадан чиққанлиги тамойилида собит турса, келажакда қуролланишни назорат қилиш борасидаги шартномалар ҳозирда бажарилмаётган шартномалардан кўра кўпроқ хавфсизликни таъминлашга ёрдам бериши мумкин.\nТрамп Очиқ осмон ҳақидаги келишувдан чиқар экан, унинг маъмурияти ядровий қуролланиш борасида стратегик ҳужум қуроллари муддатларини узайтириш учун Россия билан музокараларни бошлашга розилик олган. Афтидан, Трамп қуролланишни назорат қилишга қарши эмаслигини, аммо қуролланиш ҳақидаги шартнома бандлари бузилишига қарши эканини аниқ қилиб кўрсатиб қўйди.\n«Ниқобини» ечаётган президент ёхуд Зеленскийга нима бўляпти?\nThe Independent нашри Украина президенти Владимир Зеленский ҳокимият тепасига келгач, анча ўзгаргани ва бу ўзгаришлар, асосан, нималарда акс этаётгани ҳақида мақола чоп этди. Инаугурация маросимидан бир йил ўтиб, ҳокимият тепасида қолаётган комик ҳимояланиш позициясида қолмоқда ва у анчайин асабий бўлиб қолган. Бунга сабаб эса Зеленский ҳокимият тепасига келганидан буён мунтазам равишда давом этиб келаётган инқирозлар босими остида қолгани деб қаралмоқда.\nЙўқ жойдан ҳокимият тепасига чиқиб қолган Зеленскийнинг катта сакраши бир оз муддат кўпчиликда ҳавас ҳам уйғотди. У ўз рақиби Пётр Порошенко устидан сайловларда сезиларли фарқ билан ғалаба қозонди. Орадан уч ой ўтар-ўтмас мамлакатда парламент сайловлари ўтказилишини эълон қилди ва парламентда ўз партиясига кўплаб овозлар олиб беришга эришди. Тажрибасиз, ёш, сиёсат оламида ҳали кўпчиликка танилиб улгурмаган президент фаол равишда мамлакат олдидаги муҳим муаммоларни ҳал қилишга киришиб кетди. Унинг олдида турган асосий муаммолар эса Украина шарқидаги муаммолар, коррупция, ислоҳотлар, қашшоқлик даражаси, тинчлик масаласи эди. Украинлар эса унинг бу сиёсатига хайрихоҳ эди ва ҳаттоки унинг бу сиёсати оддий украинларга манзур кела бошлади.\nТўсатдан мусиқа садолари тин олди. Сентябрь ойида Киевда «Украина гейт» деб ном олган «бомба» портлади, Вашингтондаги импичментга боғлиқ муҳокама жараёни, Теҳронда уриб туширилган Украина авиалайнери, Донбассдаги айирмачилар билан тўқнашувлар, президент жамоаси ичидаги баҳслар ва коронавирус билан боғлиқ вазият ёш президент учун кучли руҳий босим бўлди.\nТабиийки, бундай инқирозлар аввалроқ барчада ҳавас уйғотган, миллат келажаги ишончли вакилга ўтгани ҳақида умидларни уйғотган, барчанинг юзида табассум туришига сабабчи бўлган ёш давлат бошқарувчиси учун осон кечмаслиги аён. 20 май кунидаги матбуот анжуманида сўнгги бир йил мобайнида давлат бошида турган, вақти-вақти билан ўз нутқларида ҳазиломуз иқтибосларни келтиришга одатланган шахс йил оғир келгани ҳақида нутқ сўзлар, унинг президент бўлишидан аввалги ёқимли қиёфасида ва шахсиятида кескин ўзгаришлар бўлганини кўриш мумкин эди.\nБу сафарги чиқишида Зеленский кўпчиликда ҳақиқий сиёсатчи турганини намойиш ҳам қилди. Уч соат давом этган матбуот анжуманида президент ўзини агрессивроқ тутди ва кўпроқ ҳимоя қилди. Журналистлар ҳам ёш президент томон қақшатқич саволлар ёмғирини ёғдирди. Президент эса бундан аччиқланди ҳам. Зеленскийни жаҳлини чиқарган саволлардан бири қуйидагича эди: «Нега президент юқори мансабларни тажрибасиз дўстларига бермоқда?». «Мен уларга кўпроқ ишонаман,» деди президент ва «Сизга ҳам мансаб берсам, мен билан ишлаб ўз ҳаракатларингиз учун жавоб бера оласизми?» қабилида жавоб қайтарди.\nБундай таклифни кутмаган журналист Роман Кравец The Independent нашрига берган изоҳларида президент фикри билан келиша олмаслигини, чунки таклиф жиддий равишда янграмаганини ва президент унинг шартларига кўниши эҳтимоли жуда камлигини билдирган. Бундай таклиф эса президент жамоаси ўртасида ишонч борасида маълум қарама-қаршиликлар мавжудлигидан ҳам далолат беради.\nУстига устак бу сафарги матбуот анжуманида журналистлар саволларига жавоб берган президентда Украина сиёсати, умуман, келажаги ҳақида янги ғоялар ва ташаббуслар билан суғорилган фикрлар кўринмади. Матбуот анжуманининг энг диққатга сазовор қисми унинг иккинчи муддатга сайланиш ҳақидаги фикрлари бўлди. Сабаби сайловлар вақтидаги нутқларида Зеленский иккинчи муддатга сайланиш борасидаги фикрлари тамомила матбуот анжуманидаги фикрларидан ўзгача эди. Зеленский ўзини оқлар экан, «Бир муддат сайловолди кампаниямда ваъда берган режаларимни амалга ошириш учун етмаслигини тушундим», деди.\nМатбуот анжуманининг яна бир қизиқарли жиҳати — АҚШнинг собиқ вице-президенти Жо Байден ва Пётр Порошенко телефон суҳбатининг депутат Андрей Декач томонидан очиқланиши бўлди. Бу очиқланган маълумотларда ҳеч бир янгилик бўлмаса-да, матбуот буни Байденга ёки Порошенкога навбатдаги зарба бериш учун қаратилган сиёсий қадам, дея баҳолашга ҳам улгурди. Байденнинг ноябрдаги сайловларда ғолиб бўлиш имконияти у қадар ҳам ёмон эмаслиги инобатга олинадиган бўлса, Зеленский, эҳтимол, телефон ёзувларини Порошенкога қарши ишлатишга уринмоқда.\nЗеленский асирлар билан алмашиниш, COVID-19’га қарши тезкор чоралар кўриш борасида ўз сайловчилари олдида «юзини» сақлаб қолаётган бўлса-да, президентнинг ҳақиқий сиёсатчи бўлиш йўлидаги синовлар ҳали олдинда. Карантиндан чиқиш, украинларни қашшоқлик домига ботирган пандемия асоратларидан халос бўлиш Зеленский ҳукуматининг истиқболли сиёсий режаларига қараб белгиланади. Зеленскийнинг муваффақиятли сиёсати эса кўп жиҳатдан унинг жамоасида ишлаётган ислоҳотчиларга ҳам боғлиқ.\n12:23, 28.10.2020 // 96512\n00:45 Кеча // 75542\n13:21 Кеча // 62192\n15:47 Кеча // 56290\n22:45, 28.10.2020 // 50943


iPhone’ингиз камераси ва микрофони орқали қайси иловалар сизни кузатаётганини биласизми? - Terabayt.Uz\niPhone’ингиз камераси ва микрофони орқали қайси иловалар сизни кузатаётганини биласизми?\niOS тизими ўз фойдаланувчиларининг шахсий маълумотлари махфийлигини юксак даражада таъминлаши билан машҳур. Аммо Apple қурилмалари эгаларининг ҳаммаси ҳам бу масалага жиддий ёндашавермайдилар.\nКўпинча айфон эгалари билиб-билмасдан, смартфонидаги айрим иловаларга унинг микрофони ва камерасидан фойдаланишга рухсат беришади. Аслида эса бу дастурлар шу датчиклар орқали iPhone эгасини таъқиб этиши ҳам мумкинлигини кўпинча ўйламаймиз. Умуман олганда, бу иловаларнинг ҳаммасига ҳам керагидан ортиқча рухсат бериш тўғри эмас.\nХулласи калом, iPhone’ингиз камерасию микрофони орқали сизни кузатаётганлиги эҳтимоли бўлган иловаларни аниқлаш ва уларни чеклаб қўйиш асло зарар қилмайди. Буни эса қуйидаги усулда амалга оширамиз.\nАйфондаги «Созламалар», яъни «Настройки» иловасини очиб, унинг «Махфийлик» – «Конфиденциальность» бўлимига кирасиз.\nУндаги «Микрофон» варақасига ўтасиз – шу ердаги рўйхатда акс эттирилган иловалар микрофондан фойдалана олади, яъни уларга ўзингиз рухсат бергансиз. Улардан қай бири шубҳалироқ туюлса, ёки қайсидир дастур микрофондан фойдаланиши шарт эмас, деб ҳисобласангиз – ўшанинг ўнг томонидаги тумблер орқали рухсатни бекор қиласиз.\nМикрофонга рухсати бор бўлган иловаларни саралаб олгач, ортга қайтиб, энди «Камера» варақасига ўтасиз. Айфоннинг камерасидан фойдаланишига рухсат берилган иловалар рўйхатини шу ерда кўрасиз ва ортиқчасини ўчирасз. Масалан, қуйидаги суратда акс этган рўйхатдаги такси чақириш сервисининг иловаси ҳам камерадан фойдалана олар экан. Хўш, бирор нимани суратга ёки видеога олиш бу иловага нега керак ўзи? Демак, у жосуслик қиляпти – ўчириб қўямиз.\nШундай қилиб, ортга қайтиб чиқиб кетамиз – энди қайси иловалар сизга «кўз-қулоқ бўлиб» юришидан хавотир олмасангиз ҳам бўлади.\nТабиийки, App Store’даги бирорта ҳам илова фойдаланувчининг рухсатисиз унинг iPhone’идаги микрофон ёки камерадан фойдалана олмайди. Ҳамма гап смартфон эгаларининг ўзларида: бирор иловани ўрнатаётганда, у рухсат сўраган рўйхатни ўқиб ҳам ўтирмасдан тасдиқлаб юбораверишади. Шундай экан, ҳар гал янги иловадан фойдаланишни бошлашдан аввал унинг йўриқномаси билан танишиб чиқишга одатланинг.\nДарвоқе, «яшил роботчали» смартфонлар эгалари бу борада хотиржам бўлишларига асос йўқ, балки ҳатто аксинча. Мана, масалан...\n#Apple iPhone #иловалар #маслаҳат #хабарлар